text:
Dutere intambwe mu masezerano – Eustache Nibintije
by FRATERNE MUDATINYA
28 April. 2019
@rwandatoday 5K Views
Umukozi w’Imana, Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika abinyujije muri Minisiteri ye y’ivugabutumwa yise “Nibintije Evangelical Ministries” asigaye adufasha mu kugabura ijambo ry’Imana nkuko Imana yamuhaye uyu muhamagaro ikamwuzuza ubwenge bwo kugirango agirire abantu benshi umumaro mu gihe gisa niki.
Uyu munsi yaduteguriye inyigisho yahaye umutwe ugira uti:” Dutere intambwe Twinjire mu Masezerano”.
Abaheburayo 6:12
“Kugirango mutaba abanebwe, ahubwo mugere ikirenge mu cy’ abaragwa amasezerano babiheshejwe no kwizera no kwihangana.”
Birashoboka ko hari ikintu kitambitse imbere yawe kimeze nk’ igikuta kugirango ntubashe gutambuka ngo ugere ku isaha y’ Imana ndetse n’ahantu Imana yateganyije guhura nawe ngo igutabare cyangwa igusohoreze amasezerano.
Ariko muri akakanya Ijambo ry’ Imana riraduhamagarira gutambuka buhoro buhoro mu kwizera ndetse no kwihanganira ibyo byatangiye kutubuza amahoro mu mutima ndetse bikaba byatangiye kwangiza ibindi bintu byo mu buryo bw’ umubiri.
ADVERTISEMENT
Hagurukana nanjye dutangire tuzenguruke urwo rukuta rwa Yeriko mukwizera turabona Malayika w’Imana waje kugutabara. Ariko mbere y’ uko dutangira banza wumve amabwiriza ya Malayika watumwe n’ Imana yacu kuturwanirira.
Wibuke ko Malayika yabwiye Yosuwa kubanza gukwetura inkweto bivuga kubanza kuvana ibyo Satani amaze kubiba mu mitima yacu ndetse n’uburyo twari tugiye kurwana iyo ntambara Kugirango tubashe kuva muri ibyo bibazo.
Igihe cyose tugomba kumenya ko iyo ugiye gutabarwa Cyangwa kubona icyo wihanganiye igihe kirekire, Satani arwana akoresheje imbaraga nyinshi Kugirango aguhagarike kugera muri uwo mwanya cyangwa aho hantu.
Haguruka dusabe Imana kutwongerera imbaraga zo kwizera no kwihangana kuko zidushoboza kugera aho dukwiriye kugera maze twakire ibyo twasezeranijwe, twakire ibisubizo byacu.
Reka ntitube nk’ abana b’ abayisraheli bo mu isezerano rya kera aho bari hafi yo kugera mu gihugu cy’amasezerano maze bagatangira guterana amagambo ubwabo muri urwo rugendo rwabo, bigaya ko batahagera kandi ko bo bameze nk’ inzige imbere y’ abantu baho, ko badashobora kubarwanya. Yego ibyo bigutesheje umutwe birakomeye k’ umwana w’ umuntu wambaye umubiri ariko dutere intambwe ijya imbere mu kwizera no kwihangana.
Mureke dukurikize urugero rwa Kalebu na Yosuwa maze tubwire Mose duti “ Turabashoboye tuzabanesha reka tugende”.
Nidutumbira Imana kandi tugasobanukirwa urukundo idukunda, Imbaraga ze, Imbabazi ze n’Impuhwe ze turabona Malayika we watumwe kudutabara maze tubone ukuboko kwari ukw ’ Imigisha mu buzima bwacu kandi iratuyobora no mu gihugu cy’ amasezerano aho tuzabana nayo iteka, kandi tukabaho mu mahoro n’ umunezero bidashira.
Imana idutabare kandi igendane nawe ikubashishe gutera intambwe ujya imbere.
Ubu butumwa si umwihariko wa rwandatoday.rw, ni inyigisho zikomoka mu ijambo ry’Imana utegurirwa kandi ukagezwaho na Rev./Ev. Eustache Nibintije, umunyeshuri wa Patriots Bible University yo muri Leta zunze ubumwe za Amerika.
Tel/Whatsapp: +4128718098
ADVERTISEMENT
ADVERTISEMENT


c: text/html

text:
Inzira y’inzitane itazibagirana ku barokotse Jenoside i Nyanza ya Kicukiro
Yanditswe na Nshimyumukiza Janvier Popote
Kuva kwa Karasira Venuste kugera kuri Eto-Kicukiro harimo metero 800 ariko kuhagera byamusabye gukora urugendo rw’isaha n’igice. Si uko yari akanyamasyo, ni uko inzira yari mbi.
Byasabaga kugenda areba hirya no hino ngo hato atisanga mu maboko y’abahigaga Abatutsi, hakiyongeraho n’imvura yagwaga ubudahagarara. Ni umunsi avuga ko atazibagirwa.
Ecole Technique Officielle (Eto-Kicukiro) yarimo Ingabo z’Ababiligi zaje mu Rwanda mu butumwa bw’amahoro bwa Loni (MINUAR).
“Tugeze muri Eto twahasanze abandi benshi ndetse bisuka rwose buri kanya, abenshi bakomeretse, twizera ko tuza kuhabona ubuhungiro ndetse bakanadufasha.”
Mu buhamya bwe, Karasira asobanura ko bahageze ku itariki ya 8 Mata 1994, ariko aba mbere bari bahageze umunsi umwe mbere yaho, ubwo Jenoside yatangiraga mu Mujyi wa Kigali.
Abo mu bice byegereye Eto bahahungiye ari uruvunganzoka, bamwe bajya mu mashuri, abandi mu buryamo bw’abanyeshuri (dortoires), abandi mu biro by’abayobozi, Karasira ahagera huzuye.
Yasabye ko umwana we wari urwaye ashakirwa umwanya mu ishuri imbere, baramwemerera, we n’abandi baje nyuma bagomba guhagarara hanze, hadatwikiriye, imvura ibanyagira.
Asobanura ariko ko imvura bumvaga ntacyo ibatwaye kinini kuko nibura bumvaga ko nta muntu waza kuhabicira hari ingabo za MINUAR. Ntibari bazi ko zitegura kubasiga zigasubira iwabo.
Bitoyemo komite y’abantu 5 ngo babashe kugeza ibyifuzo byabo kuri MINUAR, mu izina ry’abantu ibihumbi 4 byari byahahungiye. Karasira yagiriwe ikizere, ajya muri iyo komite.
Bakimenya ko Inkotanyi zafashe hakurya i Remera, iyo komite yasabye ko Inkotanyi zamenyeshwa ko bari muri Eto kuko bari bizeye ko ziza kuhabakura, ariko ntibyaba.
Karasira ati: “Wabonaga batangiye kugira ubwoba na bo (Ababiligi), tuyoberwa iyo buva, naje kumenya ko batewe ubwoba na bagenzi babo barindaga Agatha bishwe.”
Abaparakomando 10 b’Ababiligi barindaga Minisitiri w’Intebe Uwiringiyimana Agatha, biciwe muri Camp Kigali nyuma y’uko Agatha yicanwe n’umugabo we, ku ya 7 Mata 1994.
Nyuma y’imyaka itandatu, ni ukuvuga muri Mata 2000, Minisitiri w’Intebe w’u Bubiligi, Guy Maurice Marie Louise Verhofstadt, yasabye imbabazi ku kuba Abatutsi baratereranwe n’ingabo z’igihugu cye.
Yavuze ko Ingabo z’Ababiligi zabaga mu Rwanda zitakagombye gusiga abantu bazihungiyeho, avuga ko ari amakosa yakozwe ku ruhande rw’u Bubiligi n’umuryango mpuzamahanga muri rusange utaratabaye.
Ku ya 11 Mata 1994, abasirikare b’Ababiligi bari muri Eto batangiye kuzinga utwabo, abari babahungiyeho ubwoba burabataha. Bakihava, abasirikare n’Interahamwe bahise bahagera.
Karasira ati: “Twabonye abasirikare (b’Ababiligi) bitegura, bazinga ibikoresho byabo, tuti ko tureba mutegura kugenda byaba ari byo cyangwa si byo? Bati tugiye kugenda koko. Tuti kureka abantu bagiye gupfa mwaraje mu gikorwa nk’iki (cyo kugarura amahoro) mukaba mudutaye mugiye? Bati Abajandarume ba Leta barabarinda. Tuti ese baraturinda ari bo batwica?”
Nk’uko Karasira abihamya, bidatinze abasirikare ba Leta baraje, bafasha Ababiligi guhambira utwangushye, basohoka muri Eto bafata imodoka zibajyana ku kibuga k’indege barataha.
“Bamaze kugenda, abasirikare baraje barasa mu kirere amasasu menshi. Interahamwe babaye nk’aho bazibwiye ngo nimwinjire, twaguye mu kaga, biratuyobera, ibintu biradogera.”
Abatutsi bari bahungiye muri Eto basigaye badafite aho bapfunda imitwe, basohorwa muri icyo kigo babwirwa ko bajyanywe aho baza kurindirwa neza. Nta yandi mahitamo bari bafite.
Babashyize ku murongo, nk’uko bikubiye mu buhamya bwa Karasira, bagenda bakuramo uwo bashaka bakamwambura, bakamwica, bagenda babica urusorongo kugeza bageze i Nyanza.
Nyanza, umusozi w’amateka y’urupfu rw’Abatutsi
Kanyabugoyi Speciose, umwe mu bajyanywe i Nyanza akaharokokera, avuga ko kuba Interahamwe zaragiye kubicira ku Musozi wa Nyanza atari ibintu byapfuye kubaho gutyo.
Ati:“Twaje kumenya ko mu 1963 i Nyanza bahiciye Abatutsi batagira ingano, ni umusozi w’amateka y’urupfu rw’Abatutsi.”
Bajyanwa i Nyanza, Kanyabugoyi avuga ko hari imodoka zari zabatanze imbere izindi ziri inyuma yabo ngo hatagira utoroka, ndetse n’abana bato bari bafite imbunda zibasumba.
Avuga ko yashavuzwaga no kubona “akana kangana urwara, kagufi inkota isumba” gakubita umugabo we urushyi, kamwambura ingofero kakamukuramo n’amataratara.
Umwari Agnes na we warokokeye i Nyanza, avuga ko bahageze nka saa kumi n’ebyiri n’igice, bwije, “banzura ko tutaharenga bakeka ko bwira cyane tukegera muri Nyabarongo tukabacika”.
Umusirikare umwe mu bari babayoboye ngo yaravuze ati: “Nta Bahutu barimo ngo tutikora mu nda? Urumva kubera ubwoba abenshi baravuze ngo ndi Umuhutu, ndi Umuhutu!”
Batangiye kubonamo abo bakekaho ubututsi bitewe n’ibimenyetso bakurikizaga bareba ubututsi, bararakaye, nk’uko Umwari abivuga, banzura kubica bose batavanguye.
Umusirikare umwe ngo yaravuze ati:“Ari abahutu baje baherekeje Abatutsi ni abagambanyi, ari n’Abatutsi ubwabo ni Inyenzi, mwese ni kimwe, bahise baturekuriramo amasasu. Bararashe nk’igice k’isaha kirarangira, abantu bose babandagara hasi kuko nta washoboraga gucika, bari batugose. Bamaze kurangiza iby’amasasu basubira mu modoka baragenda.”
Umwari avuga ko abasirikare bagiye bagasiga babwiye Interahamwe ngo zihorahoze abatapfuye neza. Ati:“Icyo bakoze, baratemye kugeza nka saa mbiri n’igice bakoresheje amatoroshi n’udutara.”
Mu ma saa mbiri z’igitondo cy’umunsi wakurikiyeho, Inkotanyi zanyuze hafi aho, zigeze ku gahanda kagana ku i Rebero zibwirwa ko hari abaryamye batarapfa, ziza kubareba.
Ngo zasabye abashoboye kugenda kuzikurikira, ariko nk’uko Umwari abivuga, abashoboraga kugenda ntibari bageze no kuri 50 mu bihumbi by’abantu byari bihari. Benshi bari bapfuye.
Inkotanyi zikihava, Interahamwe zari hafi aho zigiriye inama yo kugaruka gusaka amafaranga mu myambaro y’imirambo. Umwari wari waraye arashwe, baraje bamutema ubugira kabiri.
Ati:“Batangiye gusaka umuntu ku wundi, ngewe nari nakomeretse ku bw’amasasu ariko icyo gihe ni bwo baje bantema imihoro ibiri, umwe mu itako undi mu rubavu, ariko ibyo byose babaga bashaka amafaranga, bakuramo ‘amabijoux’ (imitako abagore n’abakobwa bambara) n’ibindi.”
Umwari asobanura ko byari ibihe bigoye. Ati: “Abana bato bonka amabere ya ba nyina bayatemye amaraso ava. Ku munsi wa kane, inyota yari nyinshi.”
Uwitwa Marigarita, umugore wari utuye hafi aho, ngo yazanye amazi arimo dedeti mu kajerekani, atangira kuyaha inkomere, ariko umusirikare wari hafi aho ababuza kuyanywa.
Umwari ati: “Harimo umusirikare wakomezaga asa n’uducunga, ariko wambaye imyenda ya gisirikare ya ex-FAR ariko uko yatwitagaho naravugaga nti uyu ni umukirisitu cyangwa ni Inkotanyi yabivanzemo, kuko yaratubujije ati amazi bongera kubaha ntimuyanywe araroze.”
Kuwa 15 Mata ni bwo urubyiruko rwarokotse i Nyamirambo na Cyivugiza na Mumena, ruyobowe n’abasirikare b’Inkotanyi, rwaje i Nyanza gutwara inkomere, bazijyana i Rebero.
Umwari ahamya ko Imana ari yo yakoreye mu Nkotanyi zamurokoye, ndetse zikamukurikirana, zikamuvuza ibikomere by’umubiri yatewe n’amasasu n’imihoro y’Interahamwe.
Yavanwe i Rebero ajyanwa muri CND ku Kimihurura, ahavanwa yoherezwa kuvurirwa muri Kenya.

robotstxt: allowed

filter: keep


text:
Hakorwe iki ngo ipfunwe ryo kuvuga kuri Jenoside ricike mu babyeyi?
Abayobozi mu nzego zitandukanye bahangayikishije n’uko ababyiruka muri iki gihe ntacyo bazi cyerekeranye na Jenoside yakorewe Abatutsi mu 1994.
Bavuga ko ibibazo abana barimo kubaza bashaka kumenya ukuri kw’amateka ya Jenoside yakorewe abatutsi ngo byaburiwe ibisubizo.
Abakibyibuka nabo barabyemeza, kuko ngo hari abasobanuza ababyeyi babo aho kubasobanurira bakica amatwi nk’aho batabyumvise, nk’uko bitangazwa umwe mu bana b’abakobwa biga mu mwaka wa Gatanu ku ishuri ribanza rya “Sainte Famille”.
Agira ati “Nahamagaye Data na Mama mbabaza impamvu Abahutu bishe Abatutsi ariko nta n’umwe wanshubije. Data yafashe telefone aragenda aranyihorera, mama yagerageje kunsubiza ngo ‘ntibizongera’ ariko yahise aceceka, nta gisubizo yampaye.”
Undi witwa Ntirushwa wiga mu mwaka wa Kane ku ishuri ribanza rya Orion, riherereye ku Gisozi nawe Ati “Iyo numvise ibyo muvuga ngo Jenoside nigirira ubwoba.”
Abandi bana baganiriye na Kigali today bavuga ko ijambo “Jenoside yakorewe Abatutsi” rigwa mu matwi yabo baryumvise kuri radio ariko ngo ntibabitindaho.
Visi Perezida wa Ibuka, Egide Nkuranga avuga ko ari mu bantu barya indimi iyo abana bamubajije impamvu Abatutsi bishwe.
Yabitangaje ubwo yagezaga ijambo ku mbaga y’abibukiye i Ruhanga mu Karere ka Gasabo mu mpera z’icyumweru gishize.
Yagize ati “Ndagira ngo twihe umukoro wo gushaka igisubizo n’ubwo kizakenera ubushakashatsi bwimbitse. Umwana araza akakubaza ati ’Abatutsi bishwe bari barakoze iki?”
Mberabahizi Raymond wungirije ku buyobozi bw’Akarere ka Gasabo, nawe yemeza avuga ko kugeza ubu hari ibibazo by’urubyiruko mu mashuri byabuze ibisubizo.
Ati “Hari umwana wabajije mwarimu w’amateka, kandi ndahamya ko namwe mutabibonera igisubizo, ati ‘ko uvuga ngo Abahutu bishe Abatutsi, ubwo Abatwa bo bari he, kuki batagiye hagati, ubwo ni ukuri?
“Undi wiga mu wa gatanu yarabajije ati ‘Ko watubwiye ngo Abanyarwanda bari intwari, baje kuba imbwa gute kugeza aho bemera gushukwa n’umuzungu bakicana?’ Umwarimu yabuze ibisubizo.”
Senateri Tito Rutaremara avuga ko mu gihe bamwe mu babyeyi b’abana batababwira amateka akwiriye, kuko nabo batayazi cyangwa bayirengagiza, amashuri ngo akwiriye gushakirwa integanyanyigisho zifasha abana kumenya ukuri.
Avuga ko amateka y’ibyangijwe na Jenoside yakorewe Abatusi atagomba kuzimira nk’uko ibyabereye ahitwaga ku Rucunshu bitamenyekanye, kugeza ubu ngo bikaba bifatwa nk’umugani.
Ati “Turagira ngo Abanyarwanda bose bajye hamwe babuze abigishiriza ku ishyiga n’ubwo batajya muri buri rugo; ariko batangirire ku bana biga ikiburamwaka bababwiriza ibintu byiza bizabahindura.
“Ni nk’uko tujya twumva amateka ya Rucunshu; iyi rero ni na Rucunshu mbi cyane nini yabaye, aho mu gihugu cyacu bamwe bishe abandi ibintu byose bigashwanyagurika bigasigara ari ku musenyi; tugomba aya amateka kuyibuka.”


text:
- 4 June » Rubavu: Ibigo mbonezamikurire byazahuye ubuzima bw’abana basigwaga ku mupaka uhuza u Rwanda na DR Kongo – read more
- 7 August 2018 » Uganda:Iperereza ryagaragaje ko Kayihura ushinjwa kwica Kaweesi nta shingiro bifite – read more
- 4 August 2018 » Minisitiri Mushikiwabo yagaragaje imigabo n’imigambi nk’umukandida wa OIF – read more
Itandukaniro hagati y’umugore w’umuhanga n’umugore w’umunyabwenge
Yasomwe na 373
Abahanga mu by’imiterere ya muntu bakusanyije ibitekerezo bashyira hanze ingingo zihurirwaho na benshi zitandukanya umugore w’umuhanga n’umugore w’umunyabwenge.
Mbabwire ko hagendewe ku bisobanuro bigenekereje ubuhanga bushingira akenshi ku bumenyi bwo mu ishuri, ku gushyira imibare mu bikorwa byose, cyangwa mu mahugurwa yo mu buryo butandukanye.
Naho ubwenge bwo bushingira akenshi ku bunararibonye, ku kureba kure, ku burere no ku kwigengesera.
Umugore w’umuhanga : Ibimuranga :
Iyo umugabo we akosheje ahita amukosora adaciye ku ruhande, akavuga mu ijwi rihita ryereka umugabo we ko akosheje kandi akanamwibutsa ko yari yaramubujije gukora iryo kosa
Mu gihe cy’ibibazo, yihatira kwereka umugabo we inzira zitandukanye kandi zihutirwa zo gusohoka muri ibyo bibazo kandi akazimwereka yamaze kuziha umurongo n’icyerekezo
Iyo abana be bageze igihe cyo kwiga, yihatira cyane kubigisha amasomo ajyanye n’imibare akanabahatira kuyiga kugira ngo mu buzima bwabo bwose buzabe ari umubare
Mu kazi, agerageza kuba indashyikirwa, kudakora amakosa no kwitandukanya kuri buri kintu cyose na bagenzi be
Yivanga cyane mu buzima bw’abana be bakuru, akanabaha inama nyinshi no ku byo batamusabyemo inama ndetse muri izo nama akabahamo n’amabwiriza y’uburyo bazarera abana babo igihe bazaba barabyaye
Mu mibanire n’abandi bantu ahora aharanira kweza uruhande rwe ku buryo niyo hari umwe muri bo umuhaye inama ku kintu runaka yumva ari ukumusuzugura no kumwinjirira mu buzima
Ahora yihatira guhindura isi n’abantu n’ibintu bimuzengurutse : Mbese muri we hahoramo inyota yo gukora ibituma buri wese amwemera, akihatira gufata ijambo hose no muri byose. Amenyekanisha ibyo azi, ibyo akora, ubushobozi afite, gahunda ze zo mu bihe biri imbere... Kandi agashaka kumenyana na buri wese kugira ngo yumve agaragiwe cyane
Mu kongera ubumenyi bwe araganira cyane na buri wese bahuye , agashaka cyane amakuru ku buzima bw’abandi, ashaka kuvuga kuri buri kintu cyose, kandi agahorana inyota yo kunenga imibereho n’imyitwarire y’abandi cyane cyane abari hasi ye ariko n’abari hejuru ye aba yumva hari ibyo yabakosoraho
Ahorana guhangayikira ubuzima no gushakisha uko ubuzima bwaba bwiza ku buryo buri wese abibona
Kubika amarangamutima ye biramugora
Umugore w’umunyabwenge : Ibimuranga :
Ashyigikira umugabo we muri byose, niyo akosheje ntahita abimwereka ako kanya abanza kwiga ku mvugo akoresha amukosora
Abona abana be nk’ abashoboye kandi mu biganiro abaha agaharanira kubereka ibyiza abifuriza abatera ishyaka ryo kubiharanira. Iyo bamaze gukura abagira inshuti ze kugira ngo bajye bamuganirirza byose ariko abarekera ubwisanzure kugira ngo bigire ku bifatika by’ingero z’ibibera mu buzima aba yabaganirije
Mu kazi n’andi matsinda abarizwamo arangwa no kurema ubumwe muri bagenzi be akanabazanamo udushya tw’ibikorwa bishingiye ku rukundo
Iyo agirwa inama azakirana inseko, kumva atuje kandi akemera inama nziza agirwa akanemera kwikosora
Ahora yigira ku bandi ibyiza bamurusha, ntiyihatira guhindura abandi no kwemerwa
Yemeza ko umuntu yishimira icyo yakoze igihe yari yagiteganyije kandi afite impamvu yo kugikora yagitekerejeho
Ashakisha imibereho atuje ku buryo hari n’abashobora kwibeshya ko ntacyo ari gukora kugira ngo ubuzima bugende neza
Iyo ahuye n’umuntu akamwereka ko amurenzeho we ahita yishyira hasi ye, akirinda kumwereka ingufu yifitemo
Amenya kubika amarangamutima ye


text:
Gutangira kuganiriza inkumi ku basore bamwe bimeze nko kugenda mu muriro, kuko bamwe usanga bashobora guhitamo igikomeye aho gutangira ku ganiriza inkumi bitewe no kubura aho bahera.
Urubuga elcrema rugaragaza inama zimwe na zimwe z’uburyo umusore akwiriye gutangira ikiganiro cye aganiriza inkumi.
- Ntukirengagize kumusuhuza: Ijambo “mwiriwe” (Hi) ni ijambo ryoroheje ariko rifite imbaraga;
- Reba ikintu kiri hafi yanyu gifite agaciro mu kivugeho kuko ni uburyo bwiza bwo gutangira ikiganiro;
- Wowe musore, ugomba kuba uzi amakuru ya vuba arimo kuvugwaho cyane cyangwa amakuru yerekeye ibyamamare kugira ngo uze kubitangiriraho mu kiganiro cyawe;
- Kora ku buryo iyo nkumi muri kumwe na yo iza kuguha ibitekerezo. Biba byiza iyo muri kumwe n’umuntu mukaganira mukagira ibyo mwemeranyaho n’ibyo mutemeranyaho, aho ni ho ikiganiro kiba cyatangiye kuryoha;
- Ugomba kuba wifitemo inkuru zisetsa ukamuganiriza umusetsa mu gihe muri kumwe;
- Muganirize ku bijyanye n’uburinganire , uzasanga abantu benshi iyo bageze kuri iyi ngingo birekura bakavuga;
- Mugurire ikintu cyo kunywa igihe mugikomeje kuganira;
- Reba ikintu kiri kuri we umubwire ko ari cyiza cyangwa ko wagikunze (Complimenting her) urebe n’uburyo abyakira, ariko akenshi biramushimisha;
- Musezereho umugurira akandi kantu akeneye cyangwa ikinyobwa yifuza;
Ibi bitekerezo si byo kampara ku bijyanye no kuganiriza inkumi ku nshuro ya mbere, kuko buri muntu wese agira uburyo bwe.
David Maira/celebzmagazine


text:
A Modern Ururimi language dictionary for young children: 0 to 3 years old. Look up simple Ururimi language words and translate between Ururimi - English, today.
- amavuta nom
- oil
- Is amavuta a word in English too? Find amavuta in the English-Ururimi dictionary
- Register free with your email to receive a Word of the Day in English, or Ururimi
Ururimi Word of the Day: Ibara
Add 67 more words to your Ururimi vocabulary: Bufaransa Guan Italiya Kirundi-Kinyarwanda Leta Zunze Ubumwe za Amerika amashimwe amata amavuta anyu bisi bumbe ferimiyumu frigo genda gihebuje gihoraho gishya igisubizo ikiganza imbeba imikindo imparage impera z'icyumweru ingano injyana inshinga intwaro inuma ipikipiki iraniyumu irati isukari itumba izindi karoti mbuto mvura ndogobe nyabuneka nyamuneka rugo seriyumu titaniyumu tunguru ububiko ubusambanyi ubutare ubwato umubyeyi umudugudu umukondo umunyu umurabyo umuringa umurongo umuryango umusatsi udefirije umutsi umwanya umwuka uninokitiyumu urabeho urukurikirane urukwavu ururimi vanadiyumu zirikoniyumu .
Register free to grow your Ururimi vocabulary.


text:
Umwe mu bagenda muri gare ya Nyabugogo, yatunguwe no kubona umushoferi yangira abagenzi bafite udutwaro duto kwinjira mu modoka avuga ko binyuranyije n’amabwiriza ya RURA yo gutwara abagenzi mu bwikorezi rusange. Uru rwego ngenzura mikorere y’imirimo imwe n’imwe ifitiye igihugu akamaro, ryo rusaba abatwara ziriya modoka gushishoza ntihagire umugenzi bahutaza.
Umugenzi wari Nyabugogo mu minsi mike ishize yatangajwe no kubona umushoferi w’imodoka nini zo mu bwoko bwa Zonda ya sosiyeti ya RFTC yerekezaga Kimironko yangira abagore bari bafiite udutwaro duto kwinjira mu modoka ye mu gihe bari bamaze gukoza ikarita ku cyuma gikuraho amafaranga.
Kuri uyu wa kane mu gitondo, umwe mu bagenzi batega ziriya modoka witwa Hitimana yabwiye Umuseke ko abashoferi bakwiye gushyira mu gaciro bakemerera umuntu kwinjiza akazigo gato karimo ibyo yahashye byo kurya cyangwa akoresha iwe.
Ati “Yenda hakishyuzwa uwo bigaragara ko ibyo afite mu kazigo ari ibyo gucuruza.”
Umuseke waganiriye n’Umuvugizi w’Urwego rw’Igihugu rushinzwe kugenzura imirimo imwe n’imwe ifitiye igihugu akamaro (RURA) Tony Kulamba, avuga ko Leta ifatanyije n’abikorera ku giti cyabo yashyizeho uburyo n’amabwiriza agenga uko abantu bagenda mu modoka zitwara abantu benshi.
Ayo mabwiriza ngo atandukanye n’uburyo bwo gutwara imizigo, agasaba Abanyarwanda kumva ko ibyo byombi bitandukanye.
Ati: “Twifuza ko muri 2019 gutwara abantu mu modoka rusange byaba bisirimutse.”
Ku rundi ruhande ariko avuga ko abatwara abantu mu modoka za rusange batagomba gukagatiza ngo babangamire umuntu ufite akazigo kataremereye ashobora gukikira yicaye cyangwa akagashyira ahantu katabangamira abandi, ngo yamaganwe.
Tony Kulamba ati “Abashoferi bagomba gushishoza bakareba niba nta mugenzi ubangamiwe, ariko abantu bumve ko gutwara abantu atari ubwikorezi bw’imizigo, ariko na none umuntu ufite akazigo gato yakikira ntibamuhutaze.”
NIZEYIMANA Jean Pierre
UM– USEKE.RW


text:
Depite Mbanda yemeza ko atowe yakora ibyananiye abategetse u Rwanda bose. Ni byo se koko? Azabishoboza iki?
Yanditswe na Emmanuel Senga
Hashize igihe tugiranye iki kiganiro na Depite Jean Mbanda, ku buryo nabanje kwibaza niba hari icyo byatumarira kongera kwibaza ku ngingo zaganiriweho. Nasanze aka wa mugani w’ikinyarwanda ko aryoha asubiwemo, numva nta cyambuza kukigarukaho, kuko tukiri no mu gihe kikibanziriza ariya matora twaganiriyeho. Reka twungurane inama.
Baravuga ngo « uguhiga ubutwari muratabarana ». Singambiriye guhiga ubutwari na Depite Jean Mbanda, kubera ko uko muzi ni umugabo wabayeho ku buryo bwa kigabo. Nkaba rero nta kintu nifuzaga ko cyatubangikanya. Icyo ngamije muri iyi nyandiko ni ukugabana ibitekerezo n’abasomyi, jyewe mbihera ku kiganiro twagiranye twabagejejeho muri iki kinyamakuru, nkareba ibitekerezo by’umwimerere numvanye uyu mukandida Jean Mbanda. Nkongera nkabihera ku mateka ye yabayemo n’uko yayifashemo mu gihe cyabanjirije iki. Hanyuma nkaza gusesengura imvugo atugezamo ubutumwa ashaka ko twumva binyuze mu bibazo n’ibisubizo twagiranye muri icyo kiganiro. Muri make ni izi ngingo nza kugarukaho mu bitekerezo byanjye no ku buryo buvunaguye. Simbahisha ko nanasomye ibyo abanyarwanda banyuranye bavuze bamaze kumva ikiganiro, haba abamwumva neza cyangwa abamusenya.
Natangajwe n’uko Depite Jean Mbanda ashingira imvugo ye ku muco. abivanye ku biganiro yagiranye n’umubyeyi we. Na byo birimo umuco.
Depite Jean Mbanda yaduhishuriye ko yakunze kuganira na se umubyara, kabone nubwo bari batuye mu mujyi, aho ubusanzwe abana batabona umwanya uhagije wo kuganira n’ababyeyi. Ngo yabonaga umwanya wo kumutega amatwi. Ibi kandi ni byo koko, byumvikana mu kinyarwanda kidakamiye Bwana Jean Mbanda aganiramo. Nkaba ndetse natekereza ko ari yo mpamvu igenga izindi, ituma ashingira politiki ye yose ku muco w’abenegihugu.
Tumubajije ibyo yabonye igihe yari yanyarukiye mu Rwanda, yatubwiye mu mvugo iruhanyije kumvwa ko:
Ubukene bwagabanutse cyane, ariko abakene bariyongereye;
Ubucuruzi bwateye imbere mu gihugu, ariko nta bikorera ku giti cyabo baboneka;
Ubucamanza buri hose mu gihugu, ariko nta butabera mu mitima y’abantu;
Ubuvandimwe busobanurwa ku manywa, ariko ubuvandirya bukigishwa nijoro;
Umushiha ufitwe n’abakire ku bintu; ariko umunezero ufitwe n’abagira Ubuntu
Ubukire bwariyongereye cyane, ariko abakire baragabanuka bikabije;
Demokarasi yatojwe cyane abanyagihugu, ariko Repubulika ntiratozwa.
Birumvikana ubwabyo ko, nubwo Depite Jean Mbanda atangiza interuro ze amagambo ashimagiza, ariko ahita ayabangikanya n’andi yerekana ko bituzuye. Aha uwumva ahitamo icyo ashaka kumva, abaririmba ingoma bagasigara ku ntangiriro y’interuro ye; mu gihe abanenga ibikorwa mu Rwanda muri iki gihe bahitamo gusigarana igice cya nyuma cy’interuro ze. Ntekereza ko buri wese yumva icyo ashaka kumva, ahasigaye bigasaba kubijyaho impaka zo kubyumva neza.
Byabaye ngombwa ko tubijyaho impaka, kugira ngo twumve niba tubyumva kimwe. Urugero natanga ni aho avuga ko » ubucuruzi bwateye imbere mu gihugu, ariko nta bikorera ku giti cyabo bahari », aho yadusobanuriye ko n’ubucuruzi bukorwa n’ayakwitwa amasosiyete yigenga, na yo aba afite abashumba baragiriye abandi; kandi ko niba ayo masosiyete adahari ku rwego rw’ubucuruzi, ubwo bisobanuye ko nta bikorera ku giti cyabo bahari.
Ahandi Depite Jean Mbanda agaragara ko yateye intambwe kandi akananyuranya imyumvire n’abandi banyapolitiki, ni aho avuga ku moko.
Ntabwo Depite Jean Mbanda yumva cyangwa abona amoko nk’uko abanyarwanda benshi babibona, kandi na byo abivana ku kwicarana na se bakaganira. Dore uko abivuga:
« Iyo ugiriye umuntu icyizere akagitesha agaciro, aba akubereye umuhutu; na ho iyo ugiriye umuntu ineza yarangiza akayikwishyuza, aba akubereye umututsi; uwitwararitse byombi aba ari imfura ».
Iyi ni insobanuro yenda yakumvikana mu rwego rwo kwiganirira mu kinyabupfura cyarangaga abanyarwanda, ariko bitavuze ko amoko atabaho mu Rwanda. Ikibazo si amoko, ikibazo ni icyo bayakoresha. Dufite ibihugu bifite n’amoko koko atanasa, ariko ntibibibere intandaro yo kwangana no kwicana. Mu Rwanda iyo tugira Imana yo kubona umutegetsi warenze iyi mungu y’amoko, utumva ko ategekera ubwoko, tuba tugeze kure mu bwiyunge. Bisobanura ko imikoreshereze y’ubwoko ku nyungu z’abategetsi bigenwa n’ubutegetsi.
Hari kandi izindi ndangagaciro zagombye gusobanuka mu mitwe y’abanyarwanda, zikabafasha guhindura imyumvire ku bikoresho igihugu kibashyikiriza ngo bagire imibereho myiza. Bose bakagombye kumva ko hari ingingo-fatizo zifasha kugira imyifatire ikwiye mu bo mubana na bo. Izo ni ukumva ko:
- Hari ubwoko bubiri bw’ubukungu: ubushingiye ku bintu, ubu bwitwa ubukire, mu gihe ubushingiye ku buntu bwitwa umunezero (reba haruguru Umushiha ufitwe n’abakire ku bintu; ariko umunezero ufitwe n’abagira Ubuntu);
- Kugira uwawe;
- Kugira uwemera ko uri uwe;
- Kugira ukugirira icyizere;
- Kugira ukugirira ibanga;
- Kugira ukugirira Ubuntu.
Mu magambo make yanatugejejeho imigambi yashyira mu bikorwa aramutse ageze ku butegetsi.
Aramutse ageze ku butegetsi yakwihutira: Guhindura itegeko nshinga, kugabanya uburemere buri mu mwanya wa Perezida, kugabanya imishahara, guha ingufu inteko ishinga amategeko. guha ububasha bukomeye Minisitiri w’ Intebe watanzwe n’ishyaka ryatsinze amatora, guha ingufu abadepite batowe bakaba koko intumwa za rubanda, kugabanya manda n’imyaka ya buri manda, guca kwigwizaho ubukungu aho byaba biva hose.
Kumenya niba azemererwa kwiyamamaza, we yemeza ko nta wamubuza, kuko asanzwe mu Rwanda, atigeze aruhunga; kandi ko umugambi w’amahoro nta kiguzi ugira kandi udakeneye abayoboke. Kubera ko « inzira y’amahoro » ye akeneye abo bazafatanya urugendo akabita « abasangirangendo » izafata ikindi gihe mbere y’uko itangira. Ateganya kuzayitangiza muri 2020.
Ni hehe yerekana ko azarusha abategetse u Rwanda bose?
Depite Jean Mbanda yemera ko abanyapolitiki bayoboye igihugu cy’u Rwanda kugeza ubu baranzwe no gushaka kwigwizaho ibintu n’amafaranga, ariko bikaba bikabije muri iki gihe. Icyo yarusha abamubanjirije gutegeka u Rwanda ni ya mahoro yifuriza abanyarwanda yemeza ko atagira ikiguzi. Ni na ho ahera yemeza ko abategetsi bari bakwiye guterwa isoni n’imishahara y’imirengera bihemba, mu gihe iruhande rwabo baturanye n’abaturage batagira amazi meza yo kunywa, cyangwa ngo babashe kwivuza no kuvuza abana babo, kimwe no kubashyira mu mashuri. Ibi Jean Mbanda asanga ubwabyo byakagombye kuzitira imigirire y’abategetsi dufite muri iki gihe.
Abajijwe ku kibazo abanyarwanda benshi bakunze kugira iyo bumvise umuntu utinyuka gushaka gukorera politiki mu Rwanda, abenshi bakunze gutekereza ko ari uburyo bubangutse bwo kwishakira imyanya. Aha Depite Jean Mbanda yatwumvishije ko n’iyo yabona uwo mwanya, bitaba bibaye impfabusa, kuko yawukoresha agira ngo agere ku mugambi wo kuzanira abanyarwanda amahoro. Nta gutsindwa rero cyangwa kugira ipfunwe abibonamo.
Nyuma y’iki kiganiro cyaranzwe no kumvikana ku mpande zombi, twasigaranye ikibazo cy’ingutu tutashoboraga kubaza umutumirwa wacu, kubera ko cyari mu bintu umuntu atapfa guteganya. Nubwo umutumire wacu yumvaga nta cyamubuza kujya mu Rwanda kwiyamamariza umwanya wa Perezida wa Repubulika, ariko twifuzaga ko yanakenga cyane akamenya ko Kagame atifuza kuba yakora ikosa ryo kurangara ngo areke uwo ari we wese, utanyuze mu kayunguruzo ka FPR, kugira ngo imenye ko atabangamira Kandida Kagame. Birashoboka ko Depite Jean Mbanda yaba yarabonye ibimenyetso muri icyo cyerecyezo ku buryo amatariki yo kugera mu Rwanda asa nk’atubahirijwe.
Ku birebana n’ishyaka rye azashyira ahagaragara muri 2020, turatekereza ko azaba yaragize igihe gihagije cyo gusesengura uko politiki y’igihugu izagenda izamuka.
Kuba yarusha abamubanjirije kuyobora igihugu na byo nta we utabyibazaho, ariko amateka Mbanda yanyuzemo n’uko yabyitwayemo bigaragaza ko kugeza ubu afite imyumvire inyuranye n’iy’abandi ku miyoborere y’u Rwanda. Nkaba ntekereza ko ubunararibonye bwe, guhagarara ku kuri nta cyo yikanga, no kuba ataramunzwe n’amacakubiri agaragara mu bashaka kuyobora u Rwanda, byamuha umwitangirizwa ku bandi bashaka kwiyamamariza uriya mwanya, haramutse habaye amatora anyuze mu kuri.
Tumwifurije amahirwe yose.
No Comments Yet
Laisser un commentaire
Vous devez être connecté·e pour rédiger un commentaire.


text:
Ntukazitirwe n’amateka yawe ya kera
Intego y’ubuzima ni ukubaho ubuzima uriho ukabwakira, ukishimira iteka guhora wunguka ibishya wigira mu buzima ubayeho none, ukagira umuhate mu byiza ukirinda ubwoba bwo guhura n’ibidasanzwe.
Abantu benshi duhura n’ibicantege n’ibishuko mu buzima bwacu. Hari intekerezo tugira akenshi tukisanga dusa nabagonze n’urukuta. Narebye ku rugendo rw’abisirayeli nyuma gato bakiva muri Egiputa , bintera kuvuga ko bari mu rujijo ruhanitse. Tekereza imbere yawe hari inyanja itukura aho udashobora gukomeza urugendo. Ese wahitamo gusubira inyuma mu buzima wahozemo bw’akababaro muri Egiputa , wahitamo gupfira mu butayu , mu gihe waba ureba iruhande rwawe inyanja, inyuma ubona abanzi bagukurikiye n’imbaraga zabo zose. Ibi byose mvuze haruguru biteye urujijo rukomeye.
Sinzi icyo ushobora gukora wisanze mu bizazane nka biriya. Ibi rero nkaho aribyo twiberamo mu buzima bwa buri munsi. Hari ibintu byinshi duhura nabyo bigamije kudutsikamira. Iteka tuba tugoswe n’ibibazo , kandi rimwe na rimwe biradutsinda hari ubwo bamwe batekerezako bavukanye amahirwe makeya , hari ababyita umwaku. Iyo uhuye n’ingorane hari ubwo uhita utekereza inzira zo kwivana muri urwo rusobe kandi byakanga ugasubiza amaso inyuma mu myaka yatambutse, ibyakubayeho. Hari ubwo gutekereza cyane ku bibazo utanashoboye birangira wiyanze, abantu benshi bagiye biyahura abandi bariyanga kubwo kubona nta mumaro bafite,
Abenshi dufite ibintu bitandukanye byagiye bitubaho mu myaka yatambutse , ariko ntitwacika intege, dukomeza kujya mbere. Ibi byose iteka bishingira ku kwigirira icyizere cy’ubuzima bw’ejo hazaza. Hari ingorane unesha utabizi. Ibi ni bimmwe mu bikwiye kudutera ishyaka mu gihe tugeze mu maza. Ntugahitemo kubana n’umubabaro , uzawunyuramo ubuzima bukomeze, ibyo abandi bashoboye nawe wabishobora. Icyo ukeneye ni akanyabugabo, si ukwibona nk’imburamumaro. Ukwiye kwibwira uti: umuntu ushoboye kuko ibyo washoboye kabone nubwo byaba atari byinshi kuko ubuzima uko buteye none uratsinda ejo ugatsindwa kandi iyo utemerako watsinzwe ntushobora gutsinda, jya witekerezaho nkawe ubwawe , ntiwigereranye n’abandi. Bashoboye kugenda n’amaguru cyangwa gutwara imodoka mu nzira zabo ariko nawe ufite iyawe nzira, ntabwo imodoka zose mu muhanda zigenda mu mwanya umwe. Buri wese afite inzira itandukanye niy’undi, nubwo abantu bavuka ari impanga ariko ntibazira umwanya umwe.
Ugomba kwisobanukirwa kurusha kwigererenya n’abandi badashobora kukugeza aho ushaka, ibi bitera kwiheba , kwicira urubanza, kwibona nk’umuziro bikarangira ucitse intege. Ntibishobora kukugiraho ingaruka wenyine usanga n’umuryango wawe ubigendeyemo. Abana bawe bazagirwaho n’ingaruka z’ubuzima ubayeho. Imikorere y’ubwonko bwawe iteka igenwa nuko ubayeho.
Ushobora gutekereza abana bawe ukabafata nk’abaswa biturutse ku makosa utekereza ubwawe Atari ukuri kuzuye ahubwo ari imitekerereze yawe itariyo. Hari ubwo abana bakurana amahame atariyo bakubonanye, bagakura bigana bimwe bibi bikubonekaho. Kwibanda ku bibi bituma habaho kubihirwa n’ubuzima. Kwibanda kubyiza biganisha ubuzima ku musaruro mwiza. Ibyamaze kuba biba byamaze kubaho ntacyo wabikorho. Gutekereza ku bibi byakubayeho mu myaka yashize bihinduka uburozi ugahorana impagarara, ntushobora gukemura ibibazo ufite,
“Nuko komera ushikame, ntutinye kandi ntukuke umutima, kuko Uwiteka Imana yawe iri kumwe nawe aho uzajya hose.” (Yosuwa 1:9). Iki ni cyo gihe cyawe cy’uko ibikomere byawe byaguhindukira isoko w’ubwenge n’ubushishozi mu rugendo rukomeza bw’ubuzima bwawe


text:
UBUHAMYA1: Gihozo Josiane yarwaje bwaki abana, umugabo yaramutaye ariko Imana ibana nawe
Amazina yanjye nitwa Gihozo Josiane, mfite umugabo umwe n’abana batanu, nsengera ka Rugira kuri ADEPR. Nshimiye kristo wampamagaye. nshimiye Imana ko navukiye muri uyu mujyi wa Kigali , navukiye Gikondo hariya hafi yo ku isoko neza.
Igihe cyarageze ndakura ngira umugisha wo gushaka , nshaka umugabo mwiza w’inzobe muremure wari kuri top(warugezweho) kuri icyo gihe, yari umugabo w’umusirimu. Hanyuma ndabyara , mbyara abana batanu ariko ntwite umwana wa kane nari umuririrmbyi wa korari Ebenezeri aho iwacu n’umugabo wanjye ari umuririmbyi wa korari Ebenezeri ku Kinamba. Igihe kiragera ntwite umwana wa kane, Imana imbwira magambo akomeye irambwirango nimbe maso kandi inyinjije mu ishuri.
Narinziko ari ugusubira mu ishuri rya kaminuza nkiga kuko nari nararangirije mu mwaka wa gatandatu mpita nshaka. Imana ivuze ishuri ngirango ni ishuri risazwe ry’ubuzima busanzwe. Ubwo umwana wanjye w’imfura muri bane narimfite yari afite imyaka itanu, ukurikiyeho yari afite itatu, undi yari afite ibiri narimfite n’akana k’umwaka umwe , ntwite n’inda ya gatanu. Icyo gihe rero nibwo umugabo wanjye yamenyanye n’undi mugore , aramushaka barabana . Umugore ufite imodoka eshatu, umugore w’umupfakazi, umugore utuye i Kanombe twe twarakodeshaga, umugore ufite abana babiri biga muri Amerika, umugore ufite akazi keza n’amakampani(company) abiri muri uyu mujyi, umugore mbega ufite inoti.
Umugore ufite imyaka 55 , umugabo wanjye afite 35 , njyewe narintaruzuza na 30. Aragenda barabana agenda ambwiyengo azahita agaruka, yagiye avuze. Arambwira ngo ndagiye ntabwo nkwanga, nzahita ngaruka ngiye kurya imodoka umugore ntugire ikibazo, nawe niko yibwiraga. Aragenda umwaka wa mbere urashira, aragenda mbyarira mu nzara, aragenda ubukene buranyataka , birumvikana nta kazi nagiraga ndakena numva ikintu cyitwa ikigeragezo. Nabonye dayimoni w’inzara n’ubukene ari orijinari. Inzara iranyataka n’inda n’abana bindahekana n’inzu y’ubukode, narinturanye n’abakirisito bamwe na bamwe ndakubitika, inzara irampa, naririmbaga muri korari ndirimba ku muronko w’imbere kubera gufashwa cyane abantu benshi babaga banzi, byageze ku rwego bamvana ku muronko w’imbere banjyana ku winyuma kubera ubuzima. Inzara irandya indira abana, nabonye inzara indira abana bapfa mbareba. Ndwaza abana bwaki, ntazi bwaki icyo aricyo . Abana 3 barwarira rimwe, babyimba amatama , bacurama umusatsi.
Utazi ubwenge nta menya ijoro ryo gutabarizamo. Ijoro rinkubita n’ijoro ,amanwa ankeraho. Nyiri inzu ndamwambura ku mugaragaro izuba riva , araza arambwirango Gihozo ko utanyishyura? Ndamubwirango njyewe narakubohoje pe, numutse nk’umuntu uvuye gusenga , ndamubwirango uzagende undege, urabona aba bana nabajyana he? Abaza umuntu twariduturanye ati, urumva Gihozo arikunsubiza urumva bimeze bite? Undi aramubwira ngo ariko iyo utarebye ntugereranya ? ubwo urabona umugabo ataramwitereye, urumva yagusubiza iki ? Buriya ni uko tumutunze byararangiye. Inzara indira abana , amaso abavamo , uruti bw’umugongo rw’umuhungu wanjye w’imfura rusohoka ndeba ariko Mana ndagushimiye isubizaho inyama weeeee.
Inzara irandya nsenga amajoro yo gutabaza ntazi aho ntabariza, Ndabyibuka iwacu ku rusengero hararira umugabo witwa francois, ahamaze igihe kirekire , aranzi najyaga nza nkarara muri Yorodani incuro zitabarika bigezeho, bugezeho arambwira ati “ reka nkubaze ugira ikifuzo kimeze gite ? Gituma buri gihe uza kurara muri Yorodani” Byabaga ari ugucika ijoro riri iwanjye ry’amarira y’ibiryo , nta biryo mfite, nabasigaga mu nzu ngahita ncaho, nkaza kurara mu rusengero akagira n’ibyifuzo binzanye naho ubundi ni ugucika amarira y’abana. Inzara indira abana barware bwaki ari 3, mbajyana kuri centre de santé ya Gikondo, mpageze banjyana muri bwaki harya inyuma. Barambwira ngo ntabwo bari bubakire bose, kuko umuryango umwe bakiramo umwana umwe cyane iyo urwaje bwaki ari munsi y’imyaka 35, abasigaye nawe ajya kubakorera. Muganga arambwira ngo urasiga umwe undi umujyane ku yindi centre de santé , ubwo yambwiraga munsi yo kwa Gitwaza, undi mwana wa 3 nkamujyana kwa Nyiranuma. Ndeba umwana ndibuhitemo muri 3 barwaye bwaki, ndabitegereza bose ndeba ukuntu tumeze, twari tumaze kane tutarya sa sita na nimugoroba.
No kubaza byari ugutwenga nanjye ubwanjye nareba aho batetse igikoma cya sosoma , nkumva naho bambwirango iyambure ugende wambaye ubusa ariko tukiguhe , narikubikora. Banyirukanye kwa muganga mbura aho njya, mugaganga arambwira ngo genda ubitekerezeho , mbura uwo mpitamo wanywa igikoma uwo munsi, mbona ntawurusha undi inzara. Ndimo nsohoka kwa padiri, mpagaze muri uyu muhanda ugana kwa Mironko, numva nakiroha mu modoka. Uwo munsi numva ijwi ry’Imana, ubu mureba Imana iravuga. Imana dusenga iravuga, nubwo yakubwira ibyaha, ntacyo bitwaye iba ikubwiye. Dufite Imana ivuga, njya mbwira abantu ngo nubwo mwancecekesha, nararangiye nahagarara no muri stade nkavuga kuko nsinshobora guceceka ibintu Imana yankoreye.
Imana irampamagara mu mazina gatatu ati “Gihozo, Gihozo, Gihozo” igihe ngishakisha umuntu umpamagaye irambwirango ndirahiriye, ndi Uwiteka, nta mwana wawe uzapfa yishwe na bwaki, irambwira ngo icya kabiri nzakugaburira, ubirye ubisagure, numvaga ari inzozi. Ntabwo narimbizi ko byashoboka. Icya gatatu irambwira ngo ndaguhamagaye , nzagukoresha mu gihe gikwiriye n’ikidakwiriye. Numvaga ibiryo ari byo bya mbere ndayibwira ngo uzabimpe wowe uzankoreshe na hehe !!! Ariko ibiryo bihari ariko Imana ishimwe ntakibazo ifitanye n’ibiryo, nta kibazo ifitanye n’amafaranga , ntakibazo ifitanye n’ubukwe bwawe ahubwo ikibazo niwowe ugifite yitabaze ize ikore ibyo igomba gukora. Abarokore uwadupima yadusangana umunezero utagira abandi, kubera iki? Twumva ijwi ry’Imana ukamanukana icyizere , nkimara kumva ijwi ry’Imana, nahise nkatisha abana nk’umuntu wagirango turahurira mu rugo impa ibiryo, ndavuga ngo ubwo ivuze ndahura n’umuntu ampe umuceri.
Nahise nkata njya mu rugo , ndayirindira uwo munsi ntiyaza, mbona bwongeye burije burakeye. Disi iyo \yavuze hari igihe umuntu agira ngo ni mu gitondo bisohora, ariko naho itabikora ipfa kuba yabivuze. Nejo nejo bundi Imana izabikora. Narategereje mbona biranze ku munsi ukurikiyeho , kuwa gatanu sinzabyibagirwa ku manywa y’ihangu nko mu ma sambili , mbona izuba rikubitiye mu nzu, mbona inyenyeri mbona imirasire, mbona ndacanganyukiwe, mbona iwanjye haracanye.
Ndebye umwana mbona ameze nkuri gusamba ndeba, mbona akanuye amaso amazi yamushizemo . Mpita mvugango ibi ntabyo, mpeka akana gato narimfite kari karabaye umuhondo , nanjye ubwo nari mfite inda nkuru, abandi nshoreye mbona ntawubasha kugenda.
Uwiteka Imana ibarinde tuzakomeza ubutaha tuzumva igice kizakurikiraho, twumve uko aho yajyanye abana.


text:
Inkuru: Imbabazi z’Imana
Umumisiyoneri yari yicaye kuri kimwe mu birwa hafi y’inyanja, umunsi umwe umugore wo muri ako gace aza yujuje umucanga wo ku nyanja mu kiganza cye, aramubaza ati “uzi iki icyo aricyo?, umu misiyoneri ati”ni umucanga. Umugore ati” uzi impamvu nawuzanye aha? Umu misiyoneri ati”hoya,sinabimenya, kubera iki?, umugore aramusubiza ati”ibi ni ibyaha byanjye,ntibibarika nk’umucanga wo ku nyanja, ni gute nabibonera imbabazi byose?
Umumisiyoneri ati”ntiwakuye uwo mucanga hafi y’inyanja? Wusubizeyo, uwushyire hamwe ku nkombe maze urebe uko imiraba iwumaraho, niko n’imbabazi z’Imana zikora.”
Yesaya1:18 “Nimuze tujye inama,ni ko Uwiteka avuga,”Naho ibyaha byanyu byatukura nk’umuhemba birahinduka umweru bise na shelegi,naho byatukura tukutuku birahinduka nk’ubwoya bw’intama bwera”
Ineza Lyse


text:
Umunyarwandakazi Isabelle Kamaliza yahembwe n’Umwamikazi w’u Bwongereza
Umunyarwandakazi umenyerewe mu bikorwa byo kugaburira abarwayi mu bitaro bitandukanye bya Kigali, yabiherewe igihembo n’Umwamikazi w’u Bwongereza Elizabeth II.
Kamaliza washize umuryango Solid Africa ari no mu bahawe igihembo cy’ubudashyikirwa cya CYRWA mu 2013, gihabwa urubyiruko kigatangwa na Madame Jeannette Kagame.
Yahembewe mu muhango wabereye mu Bwongereza watangiwemo ibi bihembo ku rubyiruko rwagaragaje ibikorwa byo gufasha abaturage, bizwi nka “Commonwealth Points of Light award” byatanzwe ku nshuro ya 55, kuri uyu wa Mbere tariki 4 Kamena 2018.
Ariko iki gihembo akazagishyikirizwa tariki 8 Kamena 2018, ubwo hazaba hizihizwa isabukuru y’amavuko y’Umwamikazi Elizabeth II.
Akimara kumenyeshwa ko yakegukanye, Kamaliza yavuze ko atari kuzakibona adafite abakorerabushake bamufasha umunsi ku wundi.
Yagize ati “Iki gihembo ni ikimenyetso cy’uko turi gukora ibintu bifite agaciro. Twijeje kuzakomeza gushyiramo imbaraga no mu myaka izaza kandi tukakwiza ibikorwa byacu mu gihugu hose.”
Ibi bihembo bihabwa abantu baturutse mu bihugu 53 bigize umuryango wa Commonwealth. Kimaze guhabwa abantu bagera ku bihumbi bitandatu kuva cyatangira gutangwa.
Ibitekerezo ( 4 )
Umuntu wifuz kujyamo mumuryango anyura he?ngo nawe Abe umunyamuryango muribyo bikorwa
komerezaho mwanawimana
imana ikomeze iguhe imigisha nshuti nyagasani akumve akwiteho.mumakuba uhuranayo ukomeze ugire umutimawacyimuntu
Shimwamana kuko Harabowagiriyeneza ubaha ubukire Nubwenge Bwogushaka ijuru babinyujije mugufasha Abadafite kirengera Mana nkuko Bibiliya ivuga uwitwatabita koyafashaga Ipfubyi nabapfakazi Amazegupfa baramwibutse bararira wumvise amarira yabo uramuzura yongera kubamuzima kd nkuko Hezekiya yongerewe imyaka 15 Abe ariko Uzamwibuka kumunsi wamakuba nibyagobye ariko Mana ujyumurinda Amajyanamaza Kubwimirimoye Abowagiriyeneza bose Bamwigireho Kugirango Bazabone Ineza Yimana Kamaliza Humura Shikama Ukore Ibyiza Imana Itanga Ititangiriye Itama Izatanga Imigisha Kubyo Uzerekezaho Amabokoyawe Uzabanenimana Muminsi yokubaho Kwawe


text:
Kuba umunsi w’intwari wizihirijwe mu midugudu hari icyo bivuze ku baturage
Ntibyari bisanzwe ko umunsi w’intwari wizihirizwa mu Midugudu hirya no hino rwagati mu baturage. Kuba rero uyu munsi w’intwari wo mu mwaka wa 2012 wizihirijwe mu midugudu ngo hari icyo bivuze kuri More...
“Kuba intwari si ukuba wararwanye urugamba rw’amasasu gusa†– Depite Safari
Tariki ta 1 gashyantare,2012 Intumwa ya rubanda mu nteko ishinga amategeko y’u Rwanda Depite Safari Begumisa Theoneste yabwiye abaturage bo mu murenge wa Mukarange ko buri muntu wese aba ari intwari More...
Gakenke : Abaturage barahamagarirwa kurwanya ihohoterwa ry’abana mu munsi w’intwari
Mu muhango wo kwizihiza umunsi w’Intwari kuri uyu wa gatatu tariki ya 01/02/2011 wabereye mu kagari ka Gasiza mu Murenge wa Kivuruga, abaturage bahamagariwe kurwanya ihohoterwa icyari ryo ryose rikorerwa More...
Nyamasheke: Abagize ubutwari bwo kwitangira abana bashimiwe
Umwe mu miryango yareze abana b’imfubyi. Uwo barera ni uwo uri hagati ubu arangije amashuri abanza. Mu birori byo kwizihiza umunsi w’intwari wabereye mu murenge wa Shangi, mu kagari ka Burimba, More...
Huye: Barasabwa kubyara abo bazabasha guha ibyo bakeneye
Umuyobozi wa polisi mu Ntara y’amajyepfo yabwiye abaturage bo mu mujyi wa Huye bari bateraniye kuri sitade Kamena ku munsi w’intwari, tariki 01/02/2012, ko nta wemerewe kubyara umwana atazashobora More...
Nyamasheke: Leta ifasha umuntu ngo nawe azashobore kwifasha mu minsi izaza.
Mu gikorwa cyo guha abana bafashwa na global fund ibikoresho by’ishuri, Umuyobozi w’akarere ka nyamasheke wungiririje ushinzwe imibereho myiza y’abaturage, Gatete Catherine, tariki ya 31 mutarama, More...
Gicumbi: Mugikorwa cy’umuganda Minisitiri Binagwaho yasabye kutagurisha amata yose ngo bibagirwe abo babyaye
Minisitiri Binagwaho Agnes aganiriza abaturage Mugikorwa cy’umuganda cyabaye ku itariki 28 Mutarama 2012 mu murenge wa Nyankenke mu kagari ka kigogo mu Karere ka Gicumbi aho Minisitiri w’ubuzima More...
Guha abana amata, gahunda yahagurukiwe hagamijwe kurwanya imirire mibi
Mu Karere ka Huye, gahunda yo guha abana amata yatangirijwe mu Murenge wa Rusatira kuri uyu wa 28 Mutarama. Iyi gahunda kandi yahuriranye n’igikorwa cy’umuganda cyabereye mu Kagari ka Buhimba, umudugudu More...
Gisagara: Abana bagomba kujya mu nama ya 7 yigihugu yabana barateguwe
Aba bana 13 bo mu mirenge 13 igize akarere ka gisagara kongeraho uwa 14 ubahagarariye ku rwego rw’akarere bahawe ikiganiro kuri iyi nama nkuru y’igihugu ngaruka mwaka y’abana, bahabwa More...


text:
Casey King ufite ibiro 320 akoresha amasaha hafi ya yose y’umunsi we mu kurya no gukina imikino ya mudasobwa, ibikorwa akora yambaye ubusa kuko imyenda itakimukwira.
King w’imyaka 34 abyuka ahagana saa sita z’amanywa agashaka amafunguro ari burye yiganjemo azwiho kubyibushya cyane, ubundi agahita yicara imbere ya televiziyo cyangwa imikino ya mudasobwa yiyambariye uko yavutse.
Inkuru ya King ubana na se ndetse akaba atagira akazi izasohoka mu kiganiro Family by the Ton cya televiziyo ya TLC, gikurikirana ubuzima bw’imiryango bigaragara ko ikeneye kunanuka.
M gace gato katambutse mu cyumweru gishize yagize ati “Nzarya kugeza mfuye. Umunsi usanzwe kuri njye ni ukubyuka saa sita z’amanywa, nkaterekereza ku ifunguro ngiye guhita mfata ubundi hagakurikiraho televiziyo, imikino ya mudasobwa no kuryama. Ntabwo ari ibikorwa byinshi.”
Impamvu ituma atikoza umwambaro ngo ni uko muri leta ya Georgia atuyemo hashyuha kandi imyenda ye myinshi imufashe ku buryo imubangamira.
King ahamya ko yahisemo kwirirwa akina imikino ya mudasobwa kuko abo bayihuriraho batamuzi, bityo bituma abaho yisanzuye kuko ntawe umucira urubanza agendeye ku ngano ye.
Ati “Ntabwo nari narigeze ntekereza ko ku myaka 34 nzaba mbana na data, nta kazi, nta mafaranga afatika ahubwo nirirwa nkina imikino ya mudasobwa umunsi wose ari nako ndya.”
Uyu musore wakuze afite umubyibuho ukabije avuga ko byaje gukabya ubwo yarangizaga kwiga afite ibilo 136, yaje kubona akazi muri restaurant kubera kwirirwa arya aza kwisanga ageze ku biro 226 bituma akareka kuko atari akibashije gukora.
Ati “Mama yarambwiye ngo kugira ngo ube muri iyi nzu ugomba kuba ufite akazi, rero yaranyirukanye. Ahantu honyine nashoboraga kujya hari kwa papa rero nagiyeyo.”
Yakomeje avuga ko kubera ko se yari aziko akunda kurya yamugururiraga ibiribwa akunda byiganjemo pizza, inkoko n’ibindi byoroshye gutwarwa ari nabyo byatumye umubyibuho we ukomeza gufata indi ntera.
Daily Mail ivuga ko umubyeyi we nubwo adashobora gutererana umuhungu we wigeze kumara amasaha icyenda yaguye mu bwogero akananirwa guhaguruka, amaze gucika intege cyane ko agenda asaza.
Uyu musore yifuza ubufasha kugira ngo abashe guta ibiro kuko arambiwe kuba hari ibikorwa bimwe na bimwe se akimukorera kandi nta mubyeyi wakifuje kuba abikorera umusore w’imyaka isaga 30.
IREBERE VIDEO NHYA YA EESAM YISE WOWE GUSA:


text:
Ubwo hibukwaga Jenoside yakorewe Abatutsi kuri uyu wa kane, Ishuri Rikuru ry’Imyuga n’Ubumenyingiro (IPRC Ngoma), ryashyikirije inzu ryubakiye uwarokotse witwa Lucie Umutesi, ikaba yubatse mu Murenge wa Kibungo, Akarere ka Ngoma.
Iyi nzu ya miliyoni 11, ifite ibyangombwa byose birimo ibikoresho by’icyumba baganiriramo, intebe, ibitanda n’ibindi.
Mu kuyubaka, abanyeshuri n’abarimu babigizemo uruhare runini bashyira mu bikorwa ibyigishwa ku ishuri.
Ku mugoroba wa tariki ya 9 Gicurasi ni bwo iri shuri ryibutse Jenoside yakorewe Abatutsi, hibukwa abakozi n’abanyeshuri ba ETO Kibungo.
Umuyobozi wa IPRC Ngoma, Ing.Ephrem Musonera, yavuze ko kwibuka ari umwanya wo gusubiza agaciro abazize jenoside no gufata m’umugongo abayirokotse ari nayo mpamvu babubakira inzu buri mwaka.
Ati ”Kwibuka ni umwanya wo kunamira, gusubiza agaciro abazize Jenoside yakorewe Abatutsi, no gukora ibindi bikorwa byihariye bigamije guhangana n’ingaruka zayo. Ni n’umwanya wo gusubiza amaso inyuma, tukibuka ububi n’ubukana Jenoside yakoranywe, tukavanamo amasomo adufasha kugirango twubake u Rwanda rushya.”
Uwahawe inzu, Umutesi yavuze ko yari abayeho ahangayitse kubera kutagira aho aba byatumaga abaho acumbikiwe, bityo ngo kubona inzu bimwongereye imbaraga zo kwiteza imbere kuko asanzwe ashoboye gukora ibikorwa by’ubuhinzi n’ibindi byinjiza amafaranga.
Umunyamabanga Nshingwabikorwa w’Umurenge wa Kibungo, Kanzayire Consolée, na we yashimangiye ko uburyo ubuyobozi buzi uyu Umutesi atari umuntu wo gusabiriza ahubwo afite ubushobozi n’ubwenge bwo kwibeshaho akora imirImo itandukanye. Ngo icyari kimuhangayikishije ni inzu yo kubamo.
Umuyobozi wa IBUKA mu murenge, Egide Uwihoreye yavuze ko Umutesi yari umwe mubari basigaye badafite amacumbi kandi ngo hari n’abandi basigaye ariko ngo hari icyizere ko bazayabona buhoro buhoro.
Umushyitsi mukuru Senateri Sebuhoro Celestin mu butumwa yahaye urubyiruko, yababwiye kwihatira kwiteza imbere bakarwanya amacakubiri.
Yagize ati ” Ubu muri Leta y’Ubumwe ntitukireba amoko, ntitukireba inkomoko, tureba ubushobozi. Umunyeshuri uzabasha kwerekana icyo ashoboye cyane cyane mu bumenyingiro, azabibyaza umusaruro bimugirire akamaro, kandi bigirire akamaro umuryango we.”
Mu muhango wo kwibuka muri IPRC Ngoma hakozwe urugendo guturuka ku cyicaro cy’ishuri kugera ku Rwibutso rwa Jenoside rwa Kibungo, aho abitabiriye bunamiye bakanaha icyubahiro abazize Jenoside, ndetse bakanashyira indabo ahashyinguye imibiri isaga 25000 kuri urwo rwibutso rwa Jenoside.
Elia BYUKUSENGE
UMUSEKE.RW/Ngoma


text:
Ibi nibyo bigaragaza ko umuntu afite ubwenge bw’ Imana ( Yakobo 3: 17, Imigani 9:1)…
Ali Gilbert Dunia
-
-
Muri Australia, Cardinal George Pell yatsinzwe no mu bujurire. Cardinal Pell yahoze ari umujyanama w’umushumba…
-
Amazina ye nyakuri yitwa HABIMANA John Babou niyo mazina ye yiswe n’ababyeyi be, no mu…
-
Abapasiteri babiri basubiranyemo baterana amagambo asebanya mu isoko rya Kumasi bapfa umwanya wo kubwiriza .
Abapasiteri babiri basubiranyemo baterana amagambo asebanya mu isoko rya Kumasi bapfa umwanya wo kubwiriza .Muri…
-
Impamvu abantu bamwe bananirwa mu byo bakora ahanini biterwa n’uko ibyo bakora baba batazi inyungu…
-
Imana ifite igisubizo cyawe turabyizeye, ngwino witabire igitaramo twaguteguriye – Disciple Makers Ministries
Disciple Makers Ministries igizwe n’urubyiruko ruturuka mu matorero atandukanye, iri tsinda rikaba rigiye gukora igitaramo…
-
Akenshi na kenshi usanga abasore cyangwa inkumi bakora ibintu ariko batazi neza ibyo bakora gusa…
-
Kwibuka : Eglise Apostolique” bibutse umushumba wabo umaze umwaka yitabye Imana”Pasiteri Kamanzi Theophile”.
Umwaka urashize umushumba mukuru wa Eglise Apostolique pour le Réveil au Rwanda (EARR) yitabye Imana…
-
Pasiteri Manasseh Tuyizere akorera umurimo w’ Imana mu Itorero Anglikani Dioseze ya Kigali ahitwa kuri…
-
F& h Collections ni Company y’ubudozi bwa made in Rwanda bakoresha ibitenge cyane cyane amatisi…


text:
Byatangajwe ku mugoroba wo ku Cyumweru tariki 23 Kamena 2019, mu gitaramo gisoza Urugerero Ruciye Ingando ku rwego rw’igihugu, cyabereye mu cyanya cya Rusororo kiri mu Karere ka Gasabo.
Umuhango wo gusoza urugerero ruciye ingando no gutanga inka y’ubumanzi wari witabiriwe n’Intore zigera ku 408 zihagarariye izindi 8221 zari zitabiriye urugerero ruciye ingando zabarizwaga mu byanya 27 byo mu gihugu cyose.
Ibyakozwe n’izi ntore hirya no hino mu gihugu birivugira dore iyo ubaze mu gaciro k’amafaranga usanga byose hamwe bifite asanga miliyoni 900Frw. Gusa hari ibitaragenze neza nk’aba bakobwa 40 bivugwa ko baje batwite; ni ukuvuga ko barimo abatewe inda bakiri mu mashuri n’abazitewe bakirangiza kwiga.
Perezida w’Itorero ry’Igihugu, Bamporiki Edouard, yavuze ko kuba hari abatarabashije kurangiza urugerero ku mpamvu zitandukanye ari isomo ku bakiri bato bakwiye kumva ko niba bashaka kuzagira icyo bamarira u Rwanda, bakwiye kwirinda ibishuko bakurikiza indangagaciro bigishwa mu mashuri.
Yagize ati “Urugerero ni rwiza kuko ruguha icyo uzavuga mu bandi, iyo utarugiyeho uba uhombye. Nk’umwana wo mu mwaka wa gatanu ushobora gushukwa n’umuhungu kugira ngo bajye mu mibonano mpuzabitsina ishobora kuvamo inda cyangwa indwara, akwiye kumenya ko ari bibi.”
“Ushaka kuzagira icyo amarira u Rwanda, ushaka kuzaba umuyobozi, ushaka kuzabyarira u Rwanda adatewe ikimwaro n’ikintu na kimwe cyamuranze mu buto akwiye kwirinda inzira mbi kuko urugerero rwo ntabwo rwakwakira utwite.”
Yakomeje avuga ko ubundi umwana wagiye mu biyobyabwenge, ubwomanzi cyangwa ubusinzi adakwiye kwitabira urugerero kuko nta mbaraga aba afite zo gukora imirimo y’ingufu yo kwiyubakira igihugu.
Ati “Tukaba dukangurira abana b’abanyarwanda kwirinda ubwomanzi, uburaya n’ubusinzi kugira ngo babe ingabo zifite imbaraga zo gukorera u Rwanda kuko nitwe bo ku rukorera, turarubereye, dukwiye ku rukorera tutarangajwe n’ikintu na kimwe.”
Muhoza Esther wari mu ntore zasoje Urugerero ruciye Ingando 2019, yavuze ko indagagaciro zo gukunda no gukorera igihugu bigiye muri uru rugerero zizabaherekeza mu buzima busanzwe.
Yagize ati “Twatojwe ishyaka no gukunda igihugu cyacu kandi twigiyemo byinshi bizabasha kudutunga bigatunga n’u Rwanda mu gihe kizaza. Ibyo twize ntabwo birangiriye aha ahubwo tugiye kubitoza izindi ntore twasize mu turere twacu.”
Urugerero ruciye Ingando 2019, rwitabiriwe n’Intore zisaga ibihumbi umunani mu gihe hari abandi ibihumbi 55 nabo bari basoje amashuri yisumbuye.
Komisiyo y’Itorero ry’Igihugu itangaza ko umwaka utaha abazajya ku rugerero bazagenda biyongera kugeza ubwo ubushobozi buzaboneka abanyeshuri bose basoje amashuri yisumbuye bakajya bajya ku rugerero.


text:
1. Ntizakubaza uko inzu yawe yanganaga cg ubwiza yarushaga izindi ahubwo izakubaza abo wakiranye urugwiro ukabacumbikira muri iyo nzu.
ahubwo abe ukunda gucumbikira abashyitsi, ukunda ibyiza, udashayisha, ukiranuka, wera, wirinda, Tito 1:8
2. Ntizakubaza Ubwoko bw’akazi wari ufite n’ingano y’umushahara wawe ntizabirebaho, izakubaza uko witwaye muri ako kazi n’icyo wakoresheje umushahara mu gushyigikira Ubwami bw’Imana no gufasha abakene.
Nuko uzi gukora neza ntabikore, bimubereye icyaha. Yakobo 4:17
3. Ntizakubaza ubwiza bw’imyambaro wari ufite na modeli zigezweho wajyanishaga mu gihe cyawe, ahubwo izakubaza abo wambitse.
Idini ritunganye kandi ritanduye imbere y’Imana Data wa twese ni iri: ni ugusūra impfubyi n’abapfakazi mu mibabaro yabo, no kwirinda kutanduzwa n’iby’isi. Yakobo 1:27
4. Umubare w’inshuti wari ufite ibyo ntacyo bivuze ku Mana, ahubwo izakubaza abo wabereye inshuti nziza bakakwigiraho kuyubaha.
Incuti zikundana ibihe byose,Kandi umuvandimwe avukira gukūra abandi mu makuba.Imigani 17:17
5. Ntizakubaza aho wari utuye, izakubaza uko wari ubanye n’abaturanyi bawe!
Niba bishoboka, mu rwanyu ruhande mubane amahoro n’abantu bose. Abaroma 12:18
6. Ntizakubaza abo wabwirije ubutumwa bwiza byonyine, ahubwo izakubaza ibyo wigishije icyo byahinduye ku buzima bwawe bwite n’umwanzuro wafashe
Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose. Abaroma 12:2,18
7. Ntizakubaza impamvu watinze gukizwa cg inshuro waguye, Umwami nasanga uri maso impanda ye uzayumva nta kabuza!
Mube maso! Mukomerere mu byo mwizeye, mube abagabo nyabagabo mwikomeze. 1 Kor 16:13
«Imana igushoboze kuba uwo yifuza ko uba we kurusha kuba uwo wowe wifuza kuba.»
Iri vugabutumwa nawe warikora. Biroroshye: ni ugukora “Share” gusa n’abandi bakabimenye.


text:
Hariho abantu bahorana ibitekerezo byo kwiyahura bitewe n’ibibazo bacamo mu buzima, ibikomere bitandukanye, kwirukanwa ku kazi, gutandukana n’abo bashakanye guhohoterwa n’abo babana n’ibindi.
Bibaho ndetse cyane umuntu agategura uburyo azabikoramo, igihe azabikorera ndetse yemwe akanandika ibaruwa isezera abo asize, mbega ibintu bibi cyane!!!
Ikibazo cyo kwiyahura kigenda gifata intera uko iminsi ishira, ubushakashatsi bwakozwe bugaragaza ko nta kigero cy’abantu kitarimo iki kibazo, mu bana bato, mu basore n’inkumi, mu bubatse ingo ndetse no mu ba kecuru n’abasaza usanga hose usangamo iki kibazo.
Mu gihugu cy’Ubufaransa haheruse gukorwa ubushakashatsi basanga imfu z’abapfa bazize kwiyahura naho zigenda ziyongera uko imyaka ishira
Mu baturage 100000, abantu 6,4 barapfa nukuvuga kuva kumyaka 15-24, naho 12,2 hagati ya 25-34 nabo bakazira kwiyahura, naho 22,2 bri hagati 35-44 hapfa kandi 20,6 hagati y’imyaka 65-74, 40,3 nibo bapfa hagati y’imyaka 85-94
Ikigereranyo cyakozwe na OMS kigaragaza ko kw’isi mu mwaka wa 2000 abantu bagera kuri miliyoni biyahuye, bivuze ko mw’isegonda umuntu yabaga yiyahuye. Ikigereranyo cy’ubwiyahuzi cyazamutseho 60% mu myaka 45 ishije. Biragaragara ko iki ari ikibazo gihangayikishije.
Hariho impamvu nyinshi zitera uyu mutima wo kwiyahura
Benshi bagira igitekerezo cyo kwiyahura wenda babitewe n’indwara bafite baziko zitazakira, imibereho itari myiza y’umuryango, amakimbirane mubo babana, byose bigatuma umuntu abona ko kubaho ntacyo bimumariye birutwa no gupfa.
Ariko se niki wakora mugihe wumva ibyo bitekerezo byuzuye umutima wawe?
Nibyo koko urababaye ndetse agahinda ufite karumvikana ariko hariho ikintu kimwe ukwiriye gutekereza, hariho umuntu ugukunda, ukumva kuruta abandi ukwihanganira mu ntege nke zawe ugira abandi badashobora kwihanganira, wumva neza amarangamutima yawe akamenya n’umubabaro wawe!
Imana ifitiye umuti ikibazo cyawe ndetse n’igisubizo ku buribwe ufite, Imana ishobora gukiza umutima wawe washenjaguritse, mbegse wakwemera kongera gutangirana urugendo nayo.
Nta kibazo na kimwe kitagira igisubizo. Buri kimwe gifite igisubizo kandi buri gisubizo ni Yesu.
Humura ntago byakurangiriye ho ahubwo uyu munsi atura ko ubuzima butangiye, Yesu aragukunda cyane!
“Uzi imyicarire yanjye n’imihagurukire yanjye, Umenyera kure ibyo nibwira. Ujya urondora imigendere yanjye n’imiryamire, Uzi inzira zanjye zose. Kuko ijambo ritaraba mu rurimi rwanjye, Uba umaze kurimenya rwose, Uwiteka. Ungose inyuma n’imbere, Unshyizeho ukuboko kwawe” Zaburi 139:2
Reka turebe gato kubuhamya bwa Auger
Rimwe akazi nakoragaho baranyirukanye bantunguye bimbera bibi cyane birananira kubyakira numva isi inshiriyeho numva ubuzia burahagaze numva mpindutse umusazi.
Naratashye ngeze mu rugo mfata umwanzuro njye ubwanjye wo kwiyahura kandi yewe ubwo nari umukristo naravutse ubwa kabiri nzi neza ko kwiyahura Imana ibyanga ko ari icyaha, ariko satani anziba ibitekerezo numva nicyo cyamfasha mu buzima, ubwo nari mfashe imiti yica ngiye kuyinywa numvise umushyitsi udasanzwe umutima uratera cyane nzunga isereri numva ijwi rimbwira ngo have have wikwigirira nabi!
Nabaye nk’uwikanga yamiti ndayijugunya ndapfukama nsaba Imana imbabazi, benedata ubu nabonye akazi keza karuta na kamwe banyirukanyeho, narashatse mfite urugo rwiza mbese ubuzima bwabashye bushya, mbese ubwo iyo niyahura? Ni ibintu bibi cyane umuntu abikora ameze nkaho ibindi bitekerezo byahagaze hasigaye mo ibyo gusa!
Ariko ijambo ry’Imana rivuga neza ko Yesu ariwe buruhukiro kandi ko yiteguye kukuruhura imvune zo mumutima.
“Mwese abarushye n’abaremerewe, nimuze munsange ndabaruhura. Mwemere kuba abagaragu banjye munyigireho, kuko ndi umugwaneza kandi noroheje mu mutima, namwe muzabona uburuhukiro mu mitima yanyu, Matayo 11:28-29.”
Imana ibahe umugisha.


text:
Menya uko Abashumba bishe intare 300 mu Kagera
Mu myaka ibiri ishize, Abanyarwanda bavutse nyuma ya Jenoside yakorewe Abatutsi, babonaga intare kuri tereviziyo no mu bitabo gusa. Nyamara, u Rwanda rwahoranye intare amagana kugeza mu gihe cya Jenoside.
Mutangana Eugene, Umuyobozi ushinzwe kubungabunga ibinyabuzima mu kigo cy’igihugu cy’iterambere – RDB aherutse kubwira KT Radio ko intare 300 zahoze muri pariki y’Akagera zishwe urusorongo n’abashumba bazihora kubarira inka.
Uwo muyobozi agaragaza imvano y’iyicwa ry’intare, yabwiye umunyamakuru ko nyuma ya Jenoside, Abanyarwanda benshi bahungutse bava mu bihugu bihana imbibi n’u Rwanda cyane cyane Uganda, maze bazana n’amatungo yingajemo inka.
Icyo gihe, baje bashaka aho babona inzuri, bahitamo gutura mu nkengero za Pariki.Mutimura avuga ko yari umunyeshuri yajya aza mu biruhuko akajya kuragira inka,akabona uko intare zagendaga zicwa buhoro buhoro.
Mutimura avuga ko yabonye intare nyinshi zamaze kwicwa, ariko ngo hari igihe kimwe atazibagirwa mu buzima bwe kuko byamukoze ku mutima cyane.
Yagize ati “Hari mu 1997, ubwo navaga kwiga Uganda nje mu biruhuko aho ababyeyi banjye bari batuye mu Mutara . Icyo gihe hari mu mpeshyi. Umunsi umwe, nagiye kureba inka zacu kure aho zari zarajyanywe gushaka ubwatsi n’amazi. Ijoro rimwe twatewe n’intare dukizwa n’uruzitiro rurerure rw’ibiti twari twubatse n’amatoroshi twacanaga tukazihuma amaso. Gusa ntizabuze kutwicira inka.”
Hagati aho ariko, iryo joro ngo abashumba bashoboye kwihorera.
Mutimura avuga ko mu gitondo yasohotse muri rwa ruzitiro bari bubatse maze ahabona intare zapfuye harimo ebyiri nkuru n’ibyana 5.
Ababajije uko byagenze, ngo ntibamusubije kuko yari mushya muri ubwo buzima.
Nyuma yo gutitiriza, baje kumuhishurira uko intare zicwa.
Yabisobanuye agira ati “iyo intare yazaga kurya inka, barayirekaga ikayica. Ako kanya, abashumba b’intarumikwa baragendaga bakayirukana, maze bagatera urushinge rurimo uburozi ya nka intare yishe. Nyuma, barahungaga intare ikagaruka ikarya, maze uburozi bukayinangura.”
Muri uwo mwaka wa 1997, Leta y’u Rwanda yakomeje gushyira imbaraga mu kugerageza kurinda Pariki.
Hatowe itegeko rishyiraho imbibi nshya za pariki, kugira ngo bayitandukanye n’imirima, ahatuwe ndetse n’inzuri.
Pariki yari ifite ubuso bwa km2 2500 maze batangaho inzuri, pariki isigarana ubuso bwa km2 1222 gusa, ari na zo igifite kugeza ubu.
Mutangana agira ati “ Kugabanya pariki ryari ihurizo rikomeye. Ku ruhande rumwe, Leta yashakaga guteza imbere ubukerarugendo, ku rundi ruhande igashaka kuzamura imibereho myiza y’abaturage.”
Nyuma yo gutandukanya pariki n’ibikorwa by’abaturage bayikikije, Leta yatangiye urugendo rwo kongera kugarura intare n’izindi nyamaswa zari zaracitse muri pariki y’Akagera.
Mu mwaka wa 2015, intare eshanu zakuwe mu gihugu cya Afurika y’Epfo none zatangiye kororoka, ku buryo uyu munsi zimaze kugera kuri 20.
Mutangana avuga ko ubu pariki y’Akagera ari icyanya cyiza gifite umutekano, kubera amategeko meza yashyizweho yo kurengera pariki z’u Rwanda muri rusange.
Ibyo kandi byunganirwa na gahunda yashyizweho yo guha abaturiye pariki 10% y’umusaruro winjijwe n’ubukerarugendo buri mwaka. Ayo mafaranga akoreshwa mu bikorwa by’iterambere bigirira abaturage akamaro.
Ibyo bituma bagira uruhare mu kubungabunga pariki zibegereye.


text:
Nubwo iki kibazo cyagiye kigarukwaho mu buryo bwinshi ariko, icyashyizwe mu majwi cyane ni imyigishirize n’abarezi badafite ubumenyi buhagije by’umwihariko mu rurimi rw’Icyongereza kandi arirwo bakoresha bigisha andi masomo.
Mu gihe inzego zose zaharugukiye iki kibazo ndetse Minisitiri y’Uburezi ikaba iherutse gushyira hanze itangazo rikubiyemo ingamba zafashwe mu kugihashya, Christian University of Rwanda yafashe iya mbere itangiza ikigo kizafasha abanyeshuri, abarezi n’abandi babyifuza kuzamura ubumenyi bwabo mu ndimi.
Ubuyobozi bw’iyi kaminuza buvuga ko izi ngamba zafashwe kugira ngo abasanzwe bayigamo n’abazaza kuyigamo basoze amasomo bafite ubushobozi bwo guhangana ku isoko ry’umurimo haba mu Rwanda no mu ruhando mpuzamahanga.
Christian Univeristy of Rwanda Language Centre (CHUR LC) izatangira ishyira imbaraga mu Cyongereza, aho ibyo bazigisha bizunganira amasomo y’indimi yari asanzwe atangwa n’iyi kaminuza.
Umunyeshuri azajya abanza guhabwa ikizamini kugira ngo hamenyekane niba ashyirwa mu cyiciro cya mbere (beginners), icya kabiri (Intermediate) cyangwa icyisumbuye (Advanced level) bitewe n’ubumenyi afite mu rurimi.
Hateganyijwe uburyo bwihariye aya masomo y’inyongera agomba gutangwamo, ibitabo bihagije mu isomero n’urubuga ruriho imfashanyigisho ziri mu nyandiko n’amashusho.
Iki kigo cya Christian University of Rwanda kandi kizaba kiri mu mashami yayo ya Kigali na Karongi, kizajya cyigisha n’izindi ndimi zirimo Ikinyarwanda, Igiswahili, Igishinwa, Igifaransa n’Ikidage.


text:
Wari uzi ko igitunguru gitukura gifite akamaro kurusha ibindi bitunguru?
Igitunguru gitukura tugikoresha kenshi nk’ikirungo, tugiye gukaranga se, no ku ifiriti cyangwa salade. Ibiryo kirimo wumva bihumura neza.
Ese igitunguru cyaba ari umuti?
Yego nibyo. Gikize kuri :
* Vitamin C
* Vitamin B6, B9
* Calcium
* Sodium
* Vitamin A
Akamaro k’igitunguru ku buzima:
* Iyo uriwe n’uruyuki, gikate utsirime ahariwe, bivura kubyimbirwa no kuryaryatwa
* Igitunguru kibamo quercetin ikaba izwiho guhangana na kanseri
* Kukirya kibisi bifasha mu kurwanya cholesterol mbi mu mubiri. Iyi cholesterol mbi ituma umutima uteragura nabi
* Amababi yacyo akize kuri Vitamin A. Kuyateka mu biryo bifite akamaro. Iyi vitamin izwiho kurwanya ubuhumyi, n’imikurire mibi
Ibibabi byabyo bikize kuri vitamini A
Kiri mu miti ivura inkorora, grippe, ndetse kinarwanya mikorobi
Ku bagabo kurya ibitunguru birinda kanseri ya porositate
Kirimo chrome ikaba izwiho kuringaniza isukari yo mu maraso
Vitamin B9 irimo ifasha mu gutekereza neza, gusinzira neza no kugira appetit
Vitamin C izwiho kongera collagen ifasha mu gutunganya umubiri n’umusatsi. Ariko ntibivuze kucyisiga, nukukirya, ibisigaye umubiri urabyimenyera
Kuvuza igitunguru bisaba kukirya uretse ku kuribwa n’uruyuki.
Kubirya ni ukubihekenya, kubitekana n’ibiryo, kubikoramo salade (aha urabikatakata ugakamuriraho indimu ugashyiramo n’akunyu gacye).
Icyitonderwa:
Kuri bamwe bishobora kubatera ikirungurira cyangwa kuzana imyuka mu nda. Icyo gihe ubikoresha mu biryo gusa kuko ho ntacyo bitwara.
Ikindi aho kubishyira mu mavuta wacaniriye, ahubwo jya ubikatira hejuru yibyo kurya ugiye kubiterura ku ziko. Niho biba bifite umwimerere wabyo.


text:
Rwanda : Abakomoka mu karere ka Huye batagatuyemo barasabwa kugira uruhare mu iterambere ryako
Mu rwego rwo kwihutisha iterambere ry’Akarere ka Huye, ubuyobozi bw’Akarere ku wa mbere Mata 2012 bwakoranye inama n’abanye Huye baba mu mujyi wa Kigali n’ahandi mu gihugu, kugira ngo bungurane ibitekerezo ku ngingo zafasha Akarere kwihuta mu iterambere.
Iri huriro ryagizwe umurenge wa 15 wiyongera kuri 14 isanzwe y’Akarere ka Huye, ryaganiriye ku buryo imyanzuro y’inama iheruka yashyizwe mu bikorwa, rikaba ryasanze muri rusange yarashyizwe mu bikorwa.
Kayiranga Muzuka Eugène, umuyobozi w’Akarere ka Huye wagaragaje aho Akarere gahagaze mu bikorwa by’iterambere, yasabye abanye Huye batuye hanze y’Akarere kugira uruhare mu iterambere ry’Akarere kabo, haba mu gushyigikira ibiri gukorwa no mu gukemura ibibazo byaba biyugarije.
Ati: “Twumve ko dufite ishema ry’Akarere kacu, n’iyo haba hari ibibazo tubishakire ibisubizo aho kubihunga,†uku ni ko umuyobozi w’Akarere yabwiye abitabiriye ihuriro ry’abanye Huye, nyuma yo kubagaragariza uko Akarere gahagaze mu iterambere.
Abanye Huye bo mu murenge wa 15 bashimye aho Akarere kageze kesa umuhigo, ndetse na gahunda y’ibikorwa gafite mu mwaka utaha, gahunda ikubiye mu bikorwa byo guteza imbere umujyi n’icyaro.
Umuyobozi w’Umurenge wa 15, Senateri Mukasine Marie Claire wari uyoboye iyi nama hamwe n’abandi bagize Umurenge wa 15, bashimye uburyo Akarere gakorana umuhate ngo gatere imbere. Batanze ibitekerezo byakongerwa muri gahunda y’ibikorwa y’umwaka wa 2012 – 2013, ndetse no ku zindi ngingo ziganisha ku iterambere ry’Akarere.
Bimwe mu bitekerezo byatanzwe birimo nko kuba mu gihe imibare igaragaza ko icyari perefegitura ya Butare ari cyo cyaguyemo abantu benshi muri jenoside, hakorwa ubushakashatsi ku kagari kaguyemo abantu benshi kakagirwa nk’urwibutso rw’amateka ya jenoside. Ibi bijyanye kandi n’igitekerezo cyo kugaragaza ikarita y’amahirwe (opportunities) Akarere ka Huye gafite mu bijyanye n’iterambere, ibi byose ariko bigakorwa ku bufatanye bw’abanye Huye bose.
Kugira ngo abanye Huye batuye hanze y’Akarere bakomeze kugira uruhare mu iterambere, Akarere ka Huye kashyizeho umurenge wa 15 wiyongera kuri 14 kari gasanganywe. Uyu murenge uhuza cyane cyane abanye Huye batuye mu mujyi wa Kigali, ukaba ukora ibikorwa byose imirenge isanzwe ikora nk’imihigo, ukaba ufite icyicaro mu mujyi wa Kigali.
Harebwe kandi aho Akarere kageze gashyira mu bikorwa umuhigo kasinyanye na Perezida wa Repubulika mu mwaka wa 2011 – 2012, kuri gahunda y’ibikorwa y’umwaka wa 2012 – 2013, imyiteguro yo kwibuka ku nshuro ya 18 inzirakarengane zazize Jenoside yakorewe abatutsi muri Mata 1994, no ku buryo ikipe ya Mukura yatezwa imbere.


text:
Agaciro k’amavuta y’umwuka wera.
2ABAMI 4.1-7
1.Bukeye umugore umwe wo mu bagore b’abahanuzi asanga Elisa aramutakambira ati “Umugaragu wawe ari we mugabo wanjye yarapfuye, kandi uzi ko uwo mugaragu wawe yubahaga Uwiteka. None umwishyuza araje, arashaka kujyana abana banjye bombi ngo abagire imbata ze.”
2.Elisa aramubaza ati “None se nkugire nte? Mbwira niba hari icyo ufite imuhira?” Na we ati “Umuja wawe nta cyo mfite imuhira keretse agaherezo k’utuvuta.”
3.Aramubwira ati “Genda utire ibintu birimo ubusa mu baturanyi bawe bose, ariko ntutire bike. 4.Maze winjirane mu nzu n’abana bawe ukinge, utwo tuvuta udusuke muri ibyo bintu byose, ikintu cyose uko cyuzuye ukibike.”
5.Nuko amusiga aho, yinjirana n’abana be mu nzu arakinga, bamuzanira ibyo bintu asukamo. 6.Nuko ibyo bintu bimaze kuzura abwira umuhungu we ati “Ongera unzanire ikindi kintu.” Na we aramusubiza ati “Nta kindi gisigaye.” Uwo mwanya amavuta arorera kuza.
7.Hanyuma asanga uwo muntu w’Imana arabimubwira. Na we ati “Genda ugurishe ayo mavuta wishyure umwenda wawe, asigara agutungane n’abana bawe.” Iby’umugore w’i Shunemu
Umugabo w’uyu mupfakazi bivugwa ko ari Obadiya wari umunyarugo w’Umwami Ahabu, akaba yarapfuye asize umwenda yari yarafashe yita ku bahanuzi b’Uwiteka, kuko yari yarabahishe kugira ngo Umwamikazi Yezebeli atabica (1Abami 18.4).
Umuhanuzi Elisa, akimara kumenya ayo makuru no gusanga uwo mupfakazi afite nibura utuvuta duke, yamutegetse kudukoresha asuka mu bintu byose birimo ubusa, ahereye ku bye ndetse akanatira ibindi,
Maze Uwiteka amukorera igitangaza, utwo tuvuta duhinduka isoko idakama kugeza igihe ibyo bintu byose byuzuriye, agurisha ayo mavuta yishyura umwenda ndetse asagura n’ayo gutungisha abana be.
Utu tuvuta duke uyu mupfakazi yari afite twagize umumaro ukomeye kuko ari two Umuhanuzi Elisa yahereyeho yinginga Imana ngo imutabare;
Uyu munsi nawe ukeneye kugira amavuta y’Imana (Umwuka Wera), kuko iyo uyafite ubasha guhembura imitima ya benshi ubasangiza ijambo ry’Imana kandi uberera imbuto nziza z’urukundo, maze nawe ugahembuka mu bugingo, ukagira amahoro mu mutima n’umunezero w’agakiza;
Iyo umugabo n’umugore batunze amavuta y’Imana bagira ubwenge bwo kuyobora urugo rwabo, naho umukobwa cyangwa umusore bayafite barinda bava mu kiciro cy’urubyiruko batiyandaritse!
Ishakire amavuta rero, kuko muri iki gihe ibiri kumara amavuta y’abera ni byinshi, ni yo mpamvu usabwa kugira amakenga, ugasaba Imana ikaguha umwuka w’ubwenge no kwirinda icyaha n’igisa na cyo,
Kuko bizakurinda kumera nka ba bakobwa b’abapfapfa bari bategereje umukwe n’ijoro bacanye amatabaza yabo ariko batiteguye amavuta ahagije yo gushyiramo(Matayo 25.1).
[email protected]


text:
Ikigori
Ikigori (ubuke: Ibigori ; izina ry’ubumenyi mu kilatini Zea mays ; izina mu cyongereza: Maize cyangwa Corn ; izina mu gifaransa: Maïs ) ni ikimera n’ikiribwa.
Abahinzi bo mu murenge wa Gashali ho mu Karere ka Karongi mu ntara y’iburengerazuba, bararira ayo kwarika kubera ko imbuto y’indobanure y’ibigori bateye mbere itabashije kuva mu butaka kubera imvura yabaye nkeya muri ako gace ko mu cyahoze ari Superefegitura ya Birambo.
Twibutse ko intungamubiri ziri mu bigori ubariye ku magarama 100 ari izi zikurikira : amazi angana na garama 10,3. Garama 362 za kalisiyumu, Karoli muri garama 100 zingana na 8,1. Harimo kandi amagarama 76,9 by’ibinyasukari, gararama 3,6 bya Lipide, gr 6,16 bya Vitamine A, 0,385 bya vitamine B1 NA Miligarama 0,201 za B2, miligarama 3,632 za vitamine B3 na PP, Miligarama 241 za acide gras, miligarama 304 z’umunyu ngugu na7,3 gr za Fibre, 6gr z’umunyu ngugu wa Feri, 3,5garama za Potasiyumu, 2,87 garama za manyeziyumu, 127gr za sodiyumu na 35garama za fosifori.
Ikigori ni kimwe mu binyampeke bigaragara mu ifunguro ry’ibanze rya hafi kandi rifatiye runini umubiri w’umuntu. Nk’uko urubuga rwa interineti Doctissimo.fr rubivuga, ngo icyo kiribwa kigirira akamaro gakomeye umubiri w’umuntu, kuko gikungahaye ku bitera imbaraga byinshi n’ibyubaka umubiri biringaniye. Inzobere mu mbonezamirire zo mu kigo cya Mississippi zivuga ko icyo gihingwa gikize cyane kuri “Amido”ndetse kikaba gifite inkomoko muri Korombiya aho abaturage baho ba kera bagifataga nk’ikiribwa cy’ibanze.
Icyo kiribwa cyaje gukwirakwira muri Afurika, i Burayi n’ahandi, kikaba cyarafashe umwanya ukomeye mu binyampeke byahingwaga icyo gihe nk’ingano ndetse n’uburo aho ibyo binyampeke byavagamo ibintu byinshi bitandukanye nk’igikoma, ubugali n’ibindi. Kurya cyane icyo kinyampeke udakuraho ariko ngo si byiza kuko bishobora gutera indwara ya “Pelle-agra” ni ukuvuga indwara y’uruhu iterwa no kubura Vitamine PP. Ibyo ariko ngo bikaba biterwa n’ubutamenya bushingiye ku buryo icyo kinyampeke cyakagombye gukoreshwa. Ubundi ifu y’icyo kinyampeke ngo ikennye kuri proteyine za ngombwa umubiri ukeneye ariko ushobora kuba wazikura mu bindi biribwa ndetse bitanahenze bityo ibyo bikaba byaherekeza ifunguro ryiganjemo ibigori. Ariko kandi bitewe n’ikoranabuhanga rimaze gutera imbere igihingwa cy’ibigori ngo gisigaye kivangwa n’ibindi biribwa bityo ngo bigatanga indyo nziza kandi ikize ku ntungamubiri zose.
Icyo gihe ikigori kiribwa gitetse, cyangwa bakifashisha ifarini yacyo aho bakoramo amoko menshi anyuranye y’ibiribwa rimwe na rimwe babanje kubicisha mu mavuta. Ikindi kandi hashobora kwifashishwa ifu igashyirwa hejuru y’inyama maze ukabishyira mu mavuta nk’uko biri mu muco gakondo w’Abanyamerika bafite inkomoko mu Buhinde.


text:
Raporo y’Umuryango Mpuzamahanga wita ku bana (UNICEF) ya 2016, yagaragaje ko mu bagera kuri miliyoni 667 bari munsi y’imyaka itanu ku Isi, abasaga miliyoni 159 bangana na 23% bari bafite ikibazo cyo kugwingira; 7,4% bafite icya bwaki; 6,1% bakagira icy’umubyibuho ukabije nka bimwe mu bituruka ku mirire mibi.
Ubushakashatsi bwakozwe n’Ikigo Mpuzamahanga gishinzwe Politiki z’Imirire, bwagaragaje ko mu 2017, abana bari munsi y’imyaka itanu muri Afurika bafite ikibazo cyo kugwingira bari ku gipimo cya 32% ndetse ibihugu byinshi byawo biri ku cya 40%.
Igenzura ryakozwe ku rwego rw’ubuzima bw’abaturage mu Rwanda mu 2015 (DHS), ryerekanye ko kugwingira ku bana bari munsi y’imyaka itanu bigabanuka ku muvuduko wa 1, 3 buri mwaka. Abari bagwingiye bageraga kuri 38% bavuye kuri 51% mu 2005 na 44% mu 2010; abana 9% bafite ibilo bidahagije ugereranije n’imyaka yabo, 2% bafite ibidahagije ugereranije n’uburebure bafite naho 37% bafite amaraso adahagije.
Icyo gihe abantu 7.7% mu Rwanda hose bari bafite umubyibuho ukabije aho Umujyi wa Kigali wari imbere na 9.9%, ugakurikirwa n’Intara y’Amajyaruguru ifite 9.7%. Ibyo bigafatwa nka bimwe mu biterwa n’imirire mibi, cyane cyane kubura ibikungahaye ku byubaka, ibirinda indwara n’ibitera imbaraga umubiri.
Icyegeranyo ku kurwanya inzara n’imirire mibi muri Afurika cya 2016 (The Hunger and Nutrition Commitment Index Africa- HANCI-Africa), cyashingiraga ku ngingo 22 zigaragaza uruhare rwa Leta zisaga 45 mu kurwanya inzara n’imirire mibi binyuze muri politiki zitandukanye bishyiraho mu guhangana nacyo, cyashyize u Rwanda ku mwanya wa karindwi mu bihugu bihagaze neza.
Umwanzuro wa 19 w’Inama y’Igihugu y’Umushyikirano ya Cyenda yabaye mu 2011, wagaruka ku kurandura burundu ikibazo cy’imirire mibi mu bana bari munsi y’imyaka itanu. Icyo gihe cyari kuri 44%.
Ku bana, imirire mibi igira ingaruka ku mikurire yabo no ku y’ubwonko bigatuma badatekereza neza, ntibakore imirimo ijyanye n’imyaka bafite n’ibindi bishobora kubadindiza mu iterambere.
Abana bahuye n’ikibazo cy’imirire mibi, baba bafite amahirwe angana na 10% yo kubura imbaraga mu buzima bwabo, mu gihe imirire mibi ishobora gutuma igihugu gihomba 3% ku musaruro mbumbe w’ibyo cyakoresheje.
Ubushakashatsi bwakozwe na Minisiteri y’Ubuzima ifatanyije n’abandi bafatanyabikorwa, bwagaragaje ko u Rwanda rwatakaje miliyari zirenga 503 mu 2012 kubera ikibazo cy’imirire mibi no kugwingira kw’abana.
Zimwe mu ngamba zafashwe mu rwego rwo guhangana n’iki kibazo harimo gushishikariza Abanyarwanda ko buri rugo rugira umurima w’imboga, kugira isuku n’ibindi ariko ntibiratanga umusaruro uko bikwiye.
Ubwo Minisitiri w’Intebe, Dr. Ngirente Edouard yahaga ibisobanuro mu magambo Inteko Ishinga Amategeko, umutwe wa Sena mu Cyumweru gishize, ku mpamvu ingamba guverinoma yafatiye iki kibazo ariko kikaba kitarangira; Abasenateri bamubwiye ko mu igenzura bakoze mu 2014, ingamba zari zaragifatiwe n’ubu zigihari nta musaruro ufatika zatanze ndetse ko bimwe bishobora kuba byarasubiye inyuma.
Minisitiri w’Intebe yasobanuye ko ingamba Guverinoma yafashe zitanga icyizere. Ati “Icyizere dufite gishingiye ku ngamba zikomeye twafashe. Iya mbere, aho tumenyeye uburemere bw’iki kibazo, inama ya Guverinoma yo mu Ukwakira 2017 yafashe icyemezo cyo gutangiza ikigo mbonezamikurire cy’abana bato, ihurijwemo izindi gahunda zose zita ku mwana atari imirire, harimo imikurire, imirerere ye n’icyerekezo kiganisha ku iterambere rye.”
Izindi ngamba zizashyirwa mu bikorwa binyuze muri icyo kigo harimo kuboneza imikurire n’imirerere y’abana ku mudugudu, gutanga inyunganirabiribwa irimo ibinini by’inzoka na Vitamine bihabwa abana n’abagore, ifu yitwa Ongera, Shisha Kibondo; ubukangurambaga ku minsi 1000 ya mbere y’umwana n’izindi. Muri Gahunda ya Shisha Kibondo, kuva muri Mutarama 2017 kugera icyo gihe mu 2018, hatanzwe toni zisaga ibihumbi 3 548 mu gihugu hose.
Dr Ngirente yavuze ko mu ishyirwa mu bikorwa ry’izo gahunda hazamo imbogamizi zirimo imyumvire y’ababyeyi ikiri hasi mu gutegura indyo yuzuye, amakimbirane mu miryango n’izindi ariko ko Leta igenda ifata ingamba zikomeye zo kuzikuraho, gusa ngo birasaba ubufatanye bw’inzego bireba zose.
Umuyobozi w’Agateganyo w’Ihuriro ry’Imiryango 79 ya Sosiyete Sivile irwanya imirire mibi mu Rwanda, Scaling Up Nutrition (SUN) Alliance; Muhamyankaka Venuste, yabwiye IGIHE ko hari byinshi Leta yakoze bigamije kurandura ikibazo cy’imirire mibi kandi bitanga icyizere ariko ko intego zishyirwaho ziba zigoye kuzigeraho.
Ati “Twiha intego zikomeye cyane tutabanje kureba uko amateka yerekana imibereho ngo duhere aho duteganya ibishoboka.”
Yatanze urugero rw’aho igabanuka ry’ikibazo cy’imirire mibi ryavuye kuri 51% mu 2005 rikagera kuri 44% mu 2010 na 38% mu 2015, avuga ko riri hagati ya 7% na 6%, ko bigoye kugira ngo kizagere kuri 18% muri Kamena 2018 nkuko Minisiteri y’Ubuzima yabyiyemeje.
Muhamyankaka yanagarutse ku kibazo cy’uko imiterere y’iki kibazo igaragazwa mu myaka itanu, asaba ko byaba byiza bigiye bigaragazwa buri mwaka.


text:
Wari uzi ko ?
Inteko yatoye umushinga w’itegeko ry’umurimo rishya rituma hajyaho imishahara fatizo mishya
Inteko Ishinga Amategeko umutwe w’Abadepite kuri uyu wa mbere yatoye itegeko rishya rigenga umurimo mu Rwanda rizatuma hajyaho imishahara fatizo mishya isimbura iyari imaze imyaka 34. Sindika z’abakozi mu Rwanda zimaze imyaka myinshi zisaba ko umushahara fatizo wakongera kuko ngo uriho umaze imyaka hafi 40 ari imbogamizi ikomeye ku iterambere ry’abakozi. Iyi nyandiko igaragaza ko umushahara wa mbere fatizo wagiyeho ku buryo buzwi mu Rwanda wari amafaranga abiri (2 Frw) ku munsi ni uwo mu 1949, waje gusimburwa n’uw’amafaranga 5 mu 1950, nawo wasimbuwe n’umushahara fatizo w’amafaranga 8.5 mu 1960, uza noneho kuzamuka cyane ugera kuri 60 mu 1974, hanyuma mu 1980 itegeko riwushyira ku mafaranga 100 ari naho ukiri uyu munsi. Soma inkuru: Mu itegeko, umushahara fatizo ni amafaranga ijana ku munsi!! Ingingo ya 76 y’itegeko 130/2009 ryo kuya 27 Gicurasi 2009 mu itegeko rigenga umurimo mu Rwanda, riteganya ko imishahara fatizo igenwa hakurikijwe ibyiciro by’imirimo, igenwa n’Iteka rya Minisitiri ufite umurimo mu nshingano ariko ntibyigeze bishyirwa mu bikorwa biturutse ku mpamvu zishingiye ku mategeko. Hon Semahundo Amiel , Perezida wa Komisiyo y’Abadepite ishinzwe imibereho myiza y’abaturage yasobanuye ko mu itegeko rigenga umurimo ryatowe nyuma yo kuvugururwa ritanga ububasha ku iteka rya Minisitiri rigendanye n’umushahara fatizo, ibi ngo bikazatuma hashyirwaho imishahara fatizo kubera ko imbogamizi zari iryo tegeko. Ati “No mu mpamvu twihutiraga kugirango uyu mushinga w’itegeko utorwe, ni ukugira ngo kimwe mu bizakorwa azabe ari ugushyiraho imishahara fatizo, kandi batubwira ko inyigo yabyo yakozwe, iri tegeko nirisohoka batwijeje ko bitazatinda kugira ngo iryo teka rizajye ahagaragara.” Ba rwiyemezamirimo ntibazongera ukoresha abantu ngo bagende batabishyuye Ikibazo cya barwiyemazamirimo batsindiraga amasoko ya Leta ndetse n’ayigenga bagakoresha abakozi ariko ntibubahirize imishara yabo nabyo byahurijwe hamwe muri iri tegeko rivuguruye, harimo ingingo ivuga ko rwiyemezamirimo ukoresha abakozi akabambura azahatirwa kubahemba atabahemba ku bushake, urwego rwamuhaye isoko rugafatira amafaranga angana n’imishahara atahembye abakozi rukaba ari rwo ruhemba abo yakoresheje. Itegeko ry’umurimo ryatowe rigizwe n’ingingo 126, rikaba ryatowe n’Abadepite 59 bose bari bitabiriye inteko rusange. Ryatowe kugira ngo rihuzwe n’itegeko nshinga rivuguruye rya 2015, nyuma y’uko iricyuye igihe ryari rihuye n’iryo mu mwaka wa 2003. Source:Umuseke.rw


text:
Featured
Kim Kardashian yishyize hanze yambaye imyambaro igaragaza imiterere y’imibiri y’abagore maze aterwa utwatsi na benshi (amafoto)
Kim Kardashian wamenyekanye cyane ku isi yose kubera amafoto atandukanye ndete n’ibitaramo by’imideli yagiye akorera hirya no hino ku isi bigatuma aba ikirangirire, ku munsi w’ejo yatewe utwatsi n’abantu batari bake ubwo yatangazaga ko agiye gushyira hanze imyambaro igaragaza imiterere y’imibiri y’abagore ndetse akanahita atangaza ko azahera ku yo yari yambaye ako kanya ubwo yabitangazaga.
Nkuko tubikesha mtonews, Kim Kardashian akimara gushyira hanze aya mafoto no gutangaza ko agiye gushyira ku isoko iyi myenda yari yambaye yahawe inkwenene n’abantu batari bake ndetse abenshi bahise banamuhamiriza ukuri ko ashobora kuzahomba kuko bavugaga ko iyi myambaro idahesheje agaciro umutegarugori wese waba uyambaye, gusa we ibyo yarabyirengagije ahubwo ahita atangaza ko bidatinze iyi myambaro izaba yageze ku isoko.


text:
Ikibazo abatanga iyo miti nta bumenyi bafite ku miterere y’umubiri w’umuntu,
Umugore n’imiti umubiri we ushimye bayimuhindurira batamugishije inama, yabasaba ibyo yari asanzwe akoresha bakamubwira ngo byose bikora kimwe. yababifata agahora mu mihango ya buri gihe, bikagora umugabo, kandi nawe ubuzima bwe bugahora mu bihe bibi n’intege nke.
Kiliziya nimureke yigishe abantu uburyo bwose umuntu azaje yihitiramo ariko abizi.
Uwanjye baramuhinduriye amara icyumweru ava mubwiye kubisuzayo barabyanga ngo nagende bizamenyera, mu gihe ibyo yakoresheje igihe kirenze imyaka 3 nta kibazo yari yarahuye nacyo yari yaragize, nabonye ko byazamwica, ndabimubuza kuva mu kwa 12/2018.
Ubu turabyimenyera da.
Kiliziya irarengana umuntu niwe wimenya biriya binini nibyo kwica abantu bitera ibibazo harinigihe ubisamiramo Imana niyo iboneza urubyaro abifuza abana bakababura ni benshi.
Bariya bafite uko baremwe, kororoka, si ibyabo. Sinumva aho muhera muvuga kiliziya, bariya bifuza amaturo batarebye n’uko uwo bayasoresha ameze. Bemera ko umuntu yabaho nabi(ariko bo babayeho neza) akajya kubakorera yarangiza akayabaha. Biramutse bigenze uko badashaka bakura he intama babaga ntizitake? Ntibagakwiye kwishyuza school fees, cyangwa izindi serivisi batanga, nyuma bakabona gufata icyo cyemezo.
EREGA KILIZIYA IKORA IBYO YUMVA, NTA MAHUGURWA AKENEWE, USIBYE UMUNTU URASOMYE, NTAWE UTAZI KO UBURYO BWA KAMERE KILIZIYA YIGISHA BUSIGASIRA UMUZIMA BW’ABABYEYI. IRIYA MITI N’INSHINGE BYANGIZA UBUZIMA KANDI IYO USESENGUYE UKO IKORA YICA UBUZIMA BW’ABANA BAGAKWIYE KUBAHO. ABANYAMAHANGA BABIDUSHISHIKARIZA, UBU NIBO BARI KURIRA BASHAKA URUBYARO N’URUBYIRUKO, HARI AHO BASHYIZE ZA MINISITERE ZISHISHIKARIZA URUBYIRUKO KUBAKA INGO, ZISHISHAKARIZA ABUBATSE GUTERA AKABARIRA, ZIHEMBA ABABEYI BABYEYE, AHANDI BARI GUFUNGA IBIGO BY’AMASHURI KUBERA KUBURA ABANA. LETA YAGAKWIYE GUSHAKA UKO IBYAZA UMUSARURO UKWIYE ABATURAGE IFITE AHO KUBANIGIRA MU NDA ZA BA NYINA. ABATURAGE NI UMUTUNGO UKOMEYE, NTA MBAMVU YO KUGANYA UBUKENE KANDI LETA IFITE IMBARAGA Z’URUBYIRUKO RWAGAKWIYE KUBYAZWA UMUSARURO IGIHUGU KIGATERA IMBERE.


text:
Meddy yataramiye kuri Golden Tulip Hotel mu Mujyi wa Nyamata mu ijoro ryo ku wa Gatandatu tariki ya 2 Nzeri 2017.
Abantu bari bakubise buzuye, bafata icyo kurya n’icyo kunywa cyiganjemo Mützig byose bigaherekezwa n’umuziki w’inyuramatwi.
Igitaramo cyabaye ku munsi wari ufite ikirere gikonje cyane, mu masaha y’umugoroba kuri Golden Tulip hari imbeho irimo umuyaga ukonje ku buryo abatari bafite ibyo kwifubika bakomanyaga amenyo. Nubwo hari hakonje ariko, mu bafana hari harimo abakobwa batagerwaho n’imbeho bari abambaye utwenda tugufi nk’imwe mu myambaro igezweho y’ikirori.
Igitaramo cyari gihenze ugereranyije n’ibindi bitaramo binini bisanzwe bibera mu Rwanda, kucyinjiramo byigondewe n’abifite, abantu baguze amatike mbere bishyuraga amafaranga 10,000 naho abayaguriye ku muryango bacibwaga 15,000.
Igitaramo cya Meddy cyitabiriwe n’isinzi ry’abafana bagera kuri 7,700 ushingiye ku mibare abagiteguye batangaje.
Amafoto: Mahoro Luqman


text:
Kuva taliki ya 20 gicurasi 1782 Kagoma yakoreshejwe nka kimwe mu birango bya Leta zunze ubumwe za amerika kubera ubutware bw’ikirenga yaremanwe nko kuba ari inyembaraga cyane nukuntu yo igaragara ikaba inaramba igihe kirekire ugereranije n’izindi nyoni kandi ikaba iba gusa kuri uyu mugabane honyine.
Hamwe muho ushobora kubona kagoma nk’ikirango ni ku ruhande rumwe rw’ibiceri kikoreshwa muri Leta zunze ubumwe z’Amerika aho igaragara imeze nk’iri kuguruka aho ngo igaragaza ubwigenda butagira umupaka bwa Leta unze ubumwe z’amerika ku isi. Aha urisomera bimwe mu biranga ubudahangarwa n’umwihariko wa Kagoma.
Iyi nyoni ifite ijisho rireba kurusha ibindi binyabuzima byosekubera ko ifite ubushobozi bwo kureba neza urukwavu ruri nko muri kilometer 2 (2km) ikarubona neza n’umuvuduko rurimo kugenderaho,yo irahambaye mu kureba kuko hari naho usanga mu mico itandukanye mu isi bareba umuntu uzi kureba cyane bakavuga ko afite amaso nka ya Kagoma
Bibiliya nayo mu gitabo cya yobu 39:27 hahamya ubudahangarwa bw’iyi nyoni hati ”Mbese niwowe utegeka Kagoma gutumbagira mu kirere no kubaka icyari cyayo hejuru cyane? Kugirango iture ku ryinyo ry’urutare kandi irare ku rutare nk’ahantu hatagerwa? Aho niho ishakira ibyo kurya amaso yayo akomeza kureba ibiri kure cyane”
Kagoma yo ubushobozi ifite bwayo mu kureba ibukomora ku bunini bw’amaso yayo kuko yo igira utunyangingo dukurura urumuri tukaruhinduramo amashusho bita Photo recepteur zikubye inshuro eshanu mu bwinshi izo twe abantu tugira mu maso yacu kuko yo igira photo recepteur zingana na miliyoni imwe kuri buri miimetero kare imwe mu gihe abantu bagira izingana na n’ibihumbi Magana abiri kuri milimetero kare imwe ibi nibyo bituma yo igira ubushobozi ubushobozi bwo gufotora amafoto iyoherereza ubwonko.
Iyi nyoni ni ntagereranywa mu kuguruka kuko yo ibasha kuguruka umuvuduko ungana na kilometer 320 ku isaha, uyu muvuduko wa kagoma iwugira mu gihe yaba imanutse mu kirere ije gufata runaka ku butaka. Yo mu gufata cya kintu ntabwo ishobora guhusha na gato.niyo nyoni ibasha kubaho igihe kirekire kingana n’imyaka mirongo irindwi.


text:
Muraho neza, ndi umubyeyi w’abana batatu b’abakobwa, kugeza kuri iyi saha umugabo wanjye amfata nkaho ari njye nyirabayazana wo kubyara igitsina kimwe.
Umugabo wanjye avuga ko mbyara igitsina kimwe cy’abakobwa ngo kuko natwe iwacu twari abakobwa benshi kurusha abahungu.
Ubu sinzi uwamushyizemo imyumvire mibi ko umuntu ushaka kubyara umuhungu akora imibonano mpuzabitsina ku manywa.
Akazi nkora ntabwo kankundira kuba ndi mu rugo ku manywa, ibi rero akabigira urwitwazo, none ngo akeneye ko twagerageza ayo mahirwe, amasaha twakoreragaho igikorwa tukayashyira saa sita z’amanywa.
Nkurikije ubujyanama nagiye mbona mutanga aha kuri bwiza.com, nabasabaga mumfashe, kuko iyi myumvire njye narinzi ko itakibaho, bitewe n’aho iterambere ry’igihugu rigeze.
Ntababeshye, umugabo wanjye arashaka umwana w’umuhungu pe, icyo yasabwa gukora cyose akamubona ahari yagikora.
Mungire inama murakoze!
Kanda Subscribe kuri Bwiza TV ujye ubona videwo zigezweho z’ubuzima,imikino,imyidagaduro…
Mfite abakobwa 3, umugabo wanjye arashaka umuhungu cyane, akifuza ko twajya dutera akabariro buri saa sita- NKORE IKI?
Muraho neza, ndi umubyeyi w’abana batatu b’abakobwa, kugeza kuri iyi saha umugabo wanjye amfata nkaho ari njye nyirabayazana wo kubyara igitsina kimwe.


text:
Ubuzima bw’ abaturage bo mu miryango 84 yimuwe ku kirwa cya Bushungwe cyo mu kiyaga cya Burera mu myaka ibiri ishize buri mazi abira nyuma y’ uko bimuwe bizezwa ko bazabona amasambu yo guhinga amaso akaba yaraheze mu kirere.
Meya wa Burera Uwambajemariya Florence akomeje kubizeza ko amasambu basezeranyijwe bazayabona ariko REMA yafatanyije n’ aka karere mu mushinga wo kwimura abo baturage yabakuriye inzira ku murima.
Muri iyo miryango 84 yatujwe mu Murenge wa Rugarama, 76 niyo yubakiwe amazu mu mudugudu w’ ikitegererezo wo muri uwo murenge.
Aba baturage bavuga ko magingo aya bacyambuka ikiyaga buri munsi bajya ku kirwa guhingayo no gukorayo indi mirimo kuko ariho bafite amasambu. Bimuwe bizezwa ko ayo masambu bafite ku kirwa azagurwa bo bakigurira andi hakurya y’ ikiyaga.
Bafite impungenge ko habaye impanuka y’ ubwato hari imiryango yazima burundu.
Umwe muri bo ati “Iyo ari igihe cy’ ihinga tugenda umugore, umugabo, umwana, bamwe bagiye guhinga abandi bagiye kwahira. Kuko twambukana n’ imiryango yacu yose tuba dufite ubwoba kuko mu mazi habamo ibigwagwa byinshi.”.
Undi muturage yavuze ko iyo ari mu masha yo kujya mu kazi mu gitondo ubwato bukora nk’ amaturu ane.
Icyo bahurizaho ni ugusaba ubuyobozi ko ayo masambu yabo yagurwa bakabona amafaranga yo kugura amasambu aho bitazajya bibasaba kwambuka ikiyaga buri munsi.
Umuyobozi w’ Akarere ka Burera Uwambajemariya Florence avuga ko hari gahunda y’ uko ayo masambu abaturage bafite ku kirwa cya Bushungwe Leta izayagura abaturage bakabona amafaranga yo kugura aho bahinga.
Yabwiye Radio one ati “Leta binyuze muri REMA izagura ayo masambu habungwabungwe bishingiye ku nyigo yakozwe kandi izakomeza gukorwa”.
Nubwo Meya Uwambajemariya avuga ko hari gahunda yo kubonera abo baturage amafaranga yo kugura amasambu, REMA yafatanije n’ akarere kwimura aba baturage ivuga ko inka n’ amazu bahawe aribyo ngurane y’ ubutaka bwabo.
Umuyobozi wungirije wa REMA Munyazikwiye Faustin asanga kuba aba baturage bategereje kuri Leta amafaranga y’ ingurane y’ amasambu yabo ari nko gusabiriza.
Yagize ati “Iyo wimuwe ugahabwa ingurane, ni ukuvuga ngo ubwo butaka uba utakibufiteho uruhare. Iyo ngurane tuba tuvuga, ni izo nka bahawe zihabwa agaciro, ayo mazu bubakiwe ahabwa agaciro. Ntabwo bakomeza kumva ngo ibyo bakeneye byose bazabihabwa nk’ imfashanyo bagomba kwigishwa bagasobanurirwa nabo bakagira uruhare mu bibakorerwa bakagira n’ uruhare mu kuyobora ubuzima bwabo”.
Aba baturage bavuga ko mu myaka ibiri ishize aribwo bimuwe ku kirwa cya Bushungwe nyuma yo gusabwa kwishakira ibibanza bakubikirwa amazu. Bavuga ko bari babwiwe ko nyuma yo kwimurwa bazakomeza guhinga amasambu yabo mu gihe bategereje ko agurwa bakabona amafaranga yo kugura andi masambu ahadashobora gushyira ubuzima bwabo n’ ubwibidukikije mu kaga.
Ibyo bavuga bishimangirwa n’ ubuyobozi bw’ akarere ariko Ikigo cy’ Igihugu cy’ Ibidukikije REMA cyabakuriye inzira ku murima ngo babage bifashe.


text:
Karongi : Urubyiruko rurasabwa kurangwa n’indangagaciro z’umuco Nyarwanda no kwiyubaha
Muri iki gihe u Rwanda rwitegura kwizihiza umunsi mukuru wo kwibohora usanzwe uba ku wa 4 Nyakanga, Ubuyobozi bw’Akarere ka Karongi buributsa urubyiruko ko ntawakubaka igihugu adafite ubuzima bwiza bityo bukarusaba guharanira kubaho neza kandi rwiyubaha rukirinda ingeso izari zo zose zishobora gushyira ubuzima bwarwo mu kaga kuko ngo ari bwo buryo bwo kwihesha agaciro no gusigasira ibyo igihugu cyagezeho muri iyi myaka 20 ishize.
Umuyobozi w’Akarere ka Karongi Wungirije ushinzwe Imibereho Myiza y’Abaturage, Mukabalisa Simbi Dative, asaba urubyiruko by’umwihariko kwirinda ubusambanyi no gukoresha ibiyobyabwnge kuko ngo byabasenyera ejo hazaza heza. Uyu Muyobozi w’Akarere Wungirije akabibutsa ko ibyiza bishimira igihugu kimaze kugeraho byagenzweho kubera imbaraga z’urundi rubyiruko rwigomwe rukagera n’aho rwemera guhara ubuzima kugira ngo rubohore igihugu. Ku bera izo mpamvu, abahanura, akagira ati “ Ntabwo mushobora gukorera igihugu mutari bazima. Igihugu kirabakeneye kugira ngo mugifashe.â€
Akomeza abasaba kugira umurongo ngenderwaho w’imikorere kuko ngo ari byo bishobora kubahesha agaciro kandi abandi bakabibubahira bityo bigahesha igihugu ishema muri rusange. Agira ati “Ngagira ngo umuco wo kwiyubaha, umuco wo kwirinda ibiyobyabwenge nk’urubyiruko ndagira ngo ube umuco uturanga.â€Â Ababasaba guhorwa bazirikana ko ari imbaraga z’igihugu zubaka. Ati “Imbaraga zubaka ntizijya zisenya. Abashaka kubayobya baba bari mu gihugu, baba bari hanze y’igihugu, baba abakunzi b’igihugu baba abanzi b’igihugu nibabamenye gutyo ko muri imbaraga kandi zubaka. Bamenye yuko batagomba kubayoberaho bababwira amagambo abaganisha mu bikorwa bisenya igihugu.â€
Bamwe mu rubyiruko rwa Karongi twaganiriye bo bakavuga ko badateze gutererana igihugu mu nzira kirimo y’iterambere n’umutekano. Nyabyenda Modeste, Perezida w’Inama y’Igihugu y’Urubyiruko mu Murenge wa Gashali, avuga urubyiruko rutakwihanganira ikintu icyo ari cyo cyose kibangamira intembwe igihugu kirimo gutera. Yagize ati “Nko mu rwego rwo kwirinda ibikorwa bibi bibangamira urubyiruko dukora inama nyinshi n’ibitaramo mu rwego rw’ubukangurambaga.†Akomeza avuga ko ibikorwa nk’ibi bijyana na gahunda y’ “ijisho ry’umuturanyi†kugira ngo hatagira agatotsi gaturuka ku ruhande kakabavangira.
Naho Umuhuzabikorwa w’Inama y’igihugu y’Urubyiruko ku rwego rw’Igihugu, Shyerezo Norbert, akaba avuga ko ibyo u Rwanda rumaze kugeza ku barutuye nyuma y’imyaka 20 rwibohoye byagombye kubera urubyiruko impamvu kumvira ubuyobozi n’umurongo mwiza igihugu kirimo. Avuga ku bantu igihugu kitaho kikaba ibyo bakenera ndetse kikanabageza ku buzima ariko bakifuza ibya Mirenge bakagihemukira yagize ati “ Hari igihe umuntu igihugu kimukunda kikamugeza ku buzima bwiza kubera ibyo akora ariko nymara we atagikunda kugera ubwo umubwira ngo nunkorera nzakugira perefe kandi utazi no kwambara inkweto, nunkorera uzaba minisitiri w’umuco, uzaba minisitiri w’umuco, ibyo byose ni ingero zitandukanye zigaragazautitaye ku buzima, ubumenyi cyangwa se ubwenge afite ntacyo byaba bimaze kugumana na we utabanje kumuhindura.â€
Uyu Muhuzabikorwa w’Inama y’Igihugu y’Urubyiruko ku rwego rw’Igihugu akagira inama urubyiruko ruyobora urundi mu nzego zose z’Inama y’Igihugu y’Urubyiruko kujya bita ku bantu nk’abo bakabahindura hakiri kare kugira ngo batangiza abandi abagasubiza inyuma ibikorwa bagezeho n’ibyo igihugu kimaze kugeraho muri rusange.


text:
Bishobora gushyira akadomo ku itsinda rya Urban Boyz! Mu mezi abiri ashize havuzwe inkuru zishoreranye zahishuraga ibimenyetso bishobora kuba iherezo rya Urban Boyz; Safi na Humble Jizzo bashyirwaga mu majwi yo kuba intandaro ya byose bahakanye kenshi ko bidashoboka.
Safi arushingana n’umukobwa ufite ubwenegihugu bwa Canada byavuzwe ko azahita amusangayo bakajya ubutazagaruka nyuma gato Humble Jizzo na we atangaza ko agiye kujya muri Amerika aherekeje umukunzi we witegura kubyara. Ibi byose byaje bishimangira ko bidatinze Urban Boyz ishobora kuba amateka.
Ubu Safi Madiba aherereye muri Uganda aho yagiye gukorera indirimbo ye bwite afatanyije na Meddy. Yagiye i Kampala atabibwiye abo mu itsinda rye ibintu Nizzo yakiriye nabi cyane.
Producer Sasha Vybz yanditse kuri Instagram ubutumwa bwatunguye benshi! Yashyizeho ifoto ari kumwe na Meddy na Safi ayiherekeza amagambo yumvikanisha ko “Safi yatangiye kuririmba ku giti cye”.
Yagize ati “Mu kazi uyu munsi hamwe n’abahanzi bakomeye mu Rwanda Meddy na Safi Madiba. Amahirwe masa Safi ku rugendo rw’umuziki wawe bwite[solo Career]…”
Mu babonye amagambo ya Producer Sasha Vybz[uri gukora video ya Safi na Meddy] bahise batangira kubwira Safi ngo yerure asobanure uko ibintu bimeze abandi bakamubwira ko ‘umwanzuro yafashe wo gusiga Nizzo ari muzima’.
Nizzo yakiriye nabi icyemezo Safi yafashe cyo kujya muri Uganda atabwiye bagenzi be ndetse yabwiye KT Idols ko “Safi akwiye kuba umugabo akerura akavuga gahunda afite”.
Nizzo ati “Buriya ikintu urimo iyo utabashije kucyubaka neza ukajya no kubaka ikindi ku ruhande bigaragaza ko hari ikintu ku ruhande ushaka utari werura. Abaye umugabo akabyerura kuko wenda arashoboye ashobora kwikorana cyangwa bikaguma uko kuko turabimenyereye ko akora indirimbo ku giti cye ku ruhande”.
Yongeyeho ati “Amarangamutima yanjye byangora kuyasobanura byaba birebire cyane ariko burya ikintu cyose kiba ku bw’impamvu, wasanga wenda ashaka kubaka foundation ye neza yitonze wenda akabona kubwira itsinda ryacu icyo agomba kuribwira”.
“Ku giti cye kuba atari yasezera ndacyabifashe ko turi itsinda, ibindi byose yakora birabangamira itsinda. Ku giti cyanjye nk’umuntu utekereza ibyo arimo mbifata nk’ibibangamiye itsinda, ntabwo ari twe twamutumye, n’icyo agiye kubaka ni ku giti cye, muri make ni ibibangamira itsinda”.
Nizzo uvuga mu ijwi ryumvikanamo ikiniga n’ibyishimo bike yahamije ko amaze imyaka igera kuri ibiri atavugana na Safi haba kuri telefone, kohererezanya ubutumwa bugufi cyangwa ikiganiro gisanzwe amaso ku yandi.
Ati “Nk’imyaka ibiri irashize pe! Birakomeye cyane! Buriya kwanga kuvuga ni ibibi, ushobora kwanga kuvuga n’abantu bakabyibonera”.
Nizzo yavuze ko muri iyi myaka ishize atavugana na Safi byatewe n’ibibazo byabo bwite bafitanye; ngo icyo bitagaho ni akazi gusa ndetse bagakoraga nta n’umwe uvugisha undi ngo amenye ibibazo bye cyangwa uko yaramutse.
Twagerageje kuvugana na Safi uri i Kampala ntibyadukundira gusa turacyagerageza kumushakisha ngo asobanure byimbitse ibivugwa ko yatangiye urugendo rushya agasiga bagenzi be.
Safi yaba yatangiye umuziki ku giti cye nyuma y’iminsi mike humvikanye indirimbo ya Nizzo yiganjemo amagambo ’asa n’akomoza ku bibazo yagiranye na Safi n’ibyavuzwe ko yateretanye na Niyonizera Judith’.
Agace gato k’indirimbo bivugwa ko Nizzo yahimbiye umukunzi we